Diari Oficial de la Generalitat Valenciana


Sumari del DOGV 9285, del 24-02-2022 (2022/1444)

ORDRE 7/2022, de 21 de febrer, de la Conselleria d'Educació, Cultura i Esport, per la qual es regulen els processos electorals de les federacions esportives de la Comunitat Valenciana en 2022.
------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2022/02/21/7/dof/vci/html**

### Dades del document

Número de DOGV
:   9285

Data del DOGV
:   24-02-2022

Secció del DOGV
:   I. DISPOSICIONS GENERALS

Número del document
:   2022/1444


Data del document
:   21-02-2022

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * organització esportiva
    * legislació
    * esport

ORDRE 7/2022, de 21 de febrer, de la Conselleria d'Educació, Cultura i Esport, per la qual es regulen els processos electorals de les federacions esportives de la Comunitat Valenciana en 2022. [2022/1444]  
Índex  
Preàmbul  
Capítol I. Disposicions generals  
Article 1. Objecte i àmbit  
Article 2. Eleccions federatives  
Article 3. Convocatòria del procés electoral  
Article 4. Reglament electoral  
Article 5. Publicitat  
Article 6. Terminis  
Capítol II. Organització electoral   
Article 7. Òrgans federatius  
Article 8. La comissió gestora  
Article 9. La junta electoral federativa  
Article 10. Documentació electoral  
Article 11. El Tribunal de l'Esport de la Comunitat Valenciana  
Capítol III. Eleccions a l'assemblea general  
Article 12. Cens electoral  
Article 13. Nombre d'assembleistes i distribució per estaments  
Article 14. Circumscripcions electorals  
Article 15. Persones electores i elegibles  
Article 16. Interventors o interventores  
Article 17. Calendari electoral a l'assemblea general  
Article 18. Formalització de candidatures  
Article 19. Votació a l'assemblea general  
Article 20. Empat en les votacions  
Article 21. Meses electorals  
Article 22. Vot anticipat  
Article 23. Dia de la votació. Funcionament de les meses electorals  
  
Article 24. Escrutini de la votació  
Article 25. Proclamació de candidatures electes  
Article 26. Cobertura de vacants en l'assemblea general  
Capítol IV. Eleccions a la presidència i la junta directiva  
Article 27. Calendari electoral de les eleccions a la presidència i la junta directiva  
Article 28. Cens electoral per a l'elecció de la presidència i la junta directiva  
Article 29. Candidatures a la presidència i la junta directiva  
Article 30. Votació a la presidència i la junta directiva  
Article 31. Proclamació de la candidatura electa  
Article 32. Falta de candidatures a la presidència i la junta directiva  
  
Article 33. Vacant d'una persona integrant de la junta directiva  
Capítol V. Intervenció administrativa  
Article 34. Intervenció de l'òrgan competent en matèria d'esport.  
  
Disposicions addicionals  
Primera. Protecció de dades de caràcter personal  
Segona. Plataforma electrònica electoral ELECDEP  
Tercera. Comptes de correu electrònic  
Quarta. Formularis electorals  
Cinquena. Constitució de noves federacions  
Disposició derogatòria única. Derogació normativa  
Disposicions finals  
Primera. Entrada en vigor  
Segona. Normativa supletòria  
Tercera. Execució de l'ordre  
  
  
PREÀMBUL  
  
La Llei 2/2011, de 22 de març, de la Generalitat, de l'esport i l'activitat física de la Comunitat Valenciana, defineix les federacions esportives com a associacions privades sense ànim de lucre, amb personalitat jurídica i capacitat d'obrar, i els atribueix, per delegació, funcions públiques de caràcter administratiu. També en regula l'estructura interna, i estableix amb caràcter necessari, com a òrgans mínims de representació i govern, l'assemblea general, la presidència i la junta directiva.   
  
Aquesta llei estableix que l'elecció de l'assemblea general s'efectuarà mitjançant sufragi personal, lliure, directe i secret, per i entre les persones que componen cada estament, d'acord amb els percentatges que reglamentàriament s'establisquen. Així mateix, i en virtut de l'article 65.4 de la Llei 2/2011, de 22 de març, la junta directiva, inclosa la presidència, és elegida també per les persones que componen l'assemblea general.   
En desplegament d'aquesta previsió, aquesta ordre té per objecte regular les condicions en les quals s'han de desenvolupar els processos electorals de les federacions esportives valencianes per a l'elecció de les seues assemblees generals, juntes directives i presidències.   
Les últimes eleccions federatives de l'any 2018 es van celebrar de conformitat amb l'Ordre 20/2018, de 16 de maig, de la Conselleria d'Educació, Investigació, Cultura i Esport, per la qual es regulen els processos electorals de les federacions esportives de la Comunitat Valenciana. Aquesta ordre va introduir novetats importants, que responien fonamentalment a modificacions introduïdes en la Llei 2/2011, de 22 de març, per a fomentar l'equilibri de sexe en les federacions esportives. En concret, com a aspectes destacables, es va introduir l'obligatorietat que les candidatures a junta directiva havien d'estar compostes almenys per un 40 % de cada sexe i, en relació amb l'elecció de les assemblees generals, es va incloure una correcció dels resultats obtinguts en l'escrutini perquè la composició d'aquest òrgan tendira a ser com més paritària millor. Així mateix, la junta electoral federativa i la comissió gestora van ser dotades de més funcions, a fi de millorar el desenvolupament del procés electoral.   
Una altra novetat important es referia al vot per correu; per primera vegada s'exigia que la sol·licitud d'aquest tipus de vot la fera la persona interessada presencialment a la seu de l'òrgan competent en matèria d'esport.  
Aquestes novetats han accentuat el compromís dels poders públics per aconseguir de manera real i efectiva la igualtat de sexe, així com per la transparència, bon govern i participació de l'electorat. La presència de dones es va incrementar fins al 40 % en les juntes directives i va augmentar significativament en les assemblees generals. El procés de vot per correu també va resultar més obert i transparent.  
Per tant, l'Ordre de 2018 va suposar un important punt d'inflexió en el desenvolupament dels processos electorals federatius.  
Sense menyscapte d'aquestes modificacions introduïdes, en el desenvolupament de les eleccions federatives de fa quatre anys es van observar també aspectes susceptibles de millora. La voluntat de l'Administració esportiva de la Generalitat és establir les condicions que permeten millorar l'agilitat, la claredat i l'increment de la participació en aquests processos; d'una banda, donant suport a les federacions, atesa la seua posició d'agents col·laboradors de l'Administració que exerceixen per delegació funcions públiques de caràcter administratiu, en la important tasca de desenvolupar el procés electoral, i també permetent a l'electorat participar amb les màximes garanties de transparència i seguretat jurídica.  
Per això, aquesta ordre, si bé manté intactes determinats preceptes de l'anterior, ha introduït novetats importants que es descriuen a continuació.   
En la junta electoral federativa, una de les principals funcions de la qual és vetlar pel sotmetiment dels processos electorals a l'ordenament jurídic, es triaran tres persones per sorteig entre les que es presenten voluntàriament. La novetat en aquesta norma respecte de l'anterior és que, en primer lloc, s'extrauran de la llista dues persones i la tercera haurà de ser necessàriament una persona amb titulació en dret, si s'hagueren presentat candidats o candidates amb aquesta titulació. Si no n'hi ha, es podrà sol·licitar assessorament jurídic bé a la comissió gestora, bé a l'òrgan competent en matèria d'esport.  
La comissió gestora és l'òrgan encarregat d'administrar i gestionar la federació durant el procés electoral i assumeix les funcions de la junta directiva. Com a novetats introduïdes en la seua configuració, destaca la possibilitat que, en el termini que transcorre des de la convocatòria d'eleccions a la celebració de l'assemblea general extraordinària, es podran presentar candidatures per a ser observador o observadora en la comissió gestora. Aquestes persones, que es triaran per sorteig en l'assemblea general extraordinària entre les sol·licituds presentades, si bé no formen part de la comissió gestora, és a dir, no es consideren membres d'aquesta, podran accedir a la documentació electoral i vetlar pel correcte desenvolupament dels processos electorals. Amb això es pretén millorar la transparència en la gestió federativa durant el període electoral.   
D'altra banda, i per a facilitar a les federacions la fixació dels seus calendaris electorals, s'amplia a dos el nombre de calendaris tipus oferits per l'òrgan competent en matèria d'esport als quals podran acollir-se. Si bé utilitzar algun dels dos és voluntari, el fet d'ajustar-s'hi comporta diferents avantatges; millora l'organització dels processos, unifica el desenvolupament d'aquests i facilita a l'administració esportiva la tasca de suport que presta a les federacions durant els períodes electorals.   
També s'han introduït alguns canvis en els requisits per a formar part del cens. Si bé es manté l'edat de 16 anys referida al dia de les eleccions a l'assemblea general, s'exigeixen uns certs requisits en relació amb les llicències federatives. Pel que fa a les persones jurídiques, es requereix estar inscrita en el Registre d'Entitats Esportives de la Comunitat Valenciana a 31 de desembre de 2020 i tindre llicència en vigor a 31 de desembre de 2021. Es limita, per tant, el marc temporal en el qual han de complir-se els requisits.   
Finalment, cal destacar una novetat important introduïda en el sistema de votació de manera que, en l'elecció de la representació dels diversos estaments federatius en l'assemblea general, s'indicarà en cada papereta, com a màxim, dos terços del nombre total de representants que corresponga elegir a aquest estament o circumscripció. Amb això es pretén incrementar la proporcionalitat en el resultat electoral.   
  
En definitiva, la present ordre respon a la necessitat de millorar el desenvolupament dels processos electorals federatius i de resoldre les incidències que van sorgir en les de 2018.   
En la redacció d'aquesta ordre s'han complit els tràmits previstos per la normativa reguladora de l'elaboració de normes, s'ha donat audiència als sectors afectats, a les federacions esportives, a les conselleries de la Generalitat i a la ciutadania en general, perquè ha sigut objecte de publicació en el Diari Oficial de la Generalitat Valenciana. Així mateix, compleix amb els principis de necessitat, ja que respon a la conveniència de millorar aspectes d'aquests processos; d'eficàcia i proporcionalitat, ja que, si bé s'han introduït novetats importants en l'ordre, s'ha mantingut gran part de la regulació anterior, l'aplicació de la qual ha sigut positiva; i de seguretat jurídica, perquè es regulen amb més detall determinats aspectes que permeten garantir un desenvolupament correcte de les eleccions federatives. Finalment, es compleix amb el principi de transparència, ja que, a més de l'obligatorietat del fet que les federacions esportives disposen d'espais web sobre les seues respectives eleccions, que ja estava previst en l'Ordre de 2018, s'introdueix l'obligatorietat que facen anuncis de difusió dels processos electorals i es motive les persones federades a exercir el dret a ser electores i elegibles. Amb aquests principis s'acompleixen els objectius de bona regulació previstos en l'article 129 de la Llei 39/2015, d'1 d'octubre, del procediment administratiu comú de les administracions públiques.  
  
No obstant això, com en molts altres àmbits, en aquest que ens ocupa la tendència és la informatització del procediment i, si bé les eleccions del 2022 no seran telemàtiques íntegrament, s'ha avançat en aquest camí amb la creació de la plataforma electoral ELECDEP, a través de la qual es faran molts dels tràmits, i que sens dubte facilitarà a l'electorat i a les mateixes federacions el compliment i l'agilitació d'aquests. Lògicament, la previsió és que en les eleccions federatives de 2026 el procés siga completament telemàtic. Per això, no es preveu una vigència d'aquesta ordre més enllà d'aquestes eleccions.   
  
Per tant, la plataforma informàtica del procés electoral respon a la voluntat de l'administració de millorar l'organització del sistema de vot anticipat que regula aquesta ordre, evitant aglomeracions de persones electores, organitzant tant la sol·licitud del vot com el moment del vot anticipat. Considerem que facilita el vot a aquelles persones que no puguen votar el dia fixat per a la votació presencial, ja que només han d'entrar en la plataforma, seleccionar una hora i comparéixer en les seus administratives de la província que els corresponga, sense haver d'esperar per a depositar el seu vot. Això, a més, és important tenint en compte el context normatiu sanitari que eventualment poguera estar vigent en el moment de realitzar-lo.  
Finalment, consta en l'expedient de tramitació de la norma la memòria econòmica, que ha sigut aprovada per la conselleria competent en matèria d'hisenda, en la qual s'informa que l'ordre comporta una despesa, que serà assumida per la dotació pressupostària assignada a l'òrgan competent en matèria d'esport.   
Per tot això, en virtut de les facultats que em confereix l'article 28 de la Llei 5/1983, de 30 de desembre, del Consell, la Llei 2/2011, de 22 de març, de l'esport i l'activitat física de la Comunitat Valenciana, el Decret 5/2019, de 16 de juny, de president de la Generalitat, pel qual es determina el nombre i la denominació de les conselleries i les seues atribucions, així com el Decret 2/2018, de 12 de gener, del Consell, pel qual es regulen les entitats esportives de la Comunitat Valenciana, i vistos els informes preceptius emesos per l'Advocacia de la Generalitat i la conselleria d'hisenda i model econòmic, el resultat del tràmit d'audiència i conforme amb el Consell Jurídic Consultiu de la Comunitat Valenciana,  
  
  
  
ORDENE  
  
CAPÍTOL I  
Disposicions generals  
  
Article 1. Objecte i àmbit  
1. Aquesta ordre té per objecte regular els processos electorals que les federacions esportives han de celebrar en 2022 per a l'elecció de les persones que integren l'assemblea general, la presidència i la junta directiva de cada federació.   
2. Les federacions esportives valencianes, constituïdes i inscrites en el Registre d'entitats esportives de la Comunitat Valenciana, hauran de procedir a la convocatòria d'eleccions de la seua assemblea general, presidència i junta directiva, en els termes previstos en aquesta ordre i en els seus respectius reglaments electorals.  
3. Les mocions de censura que puguen plantejar-se es regularan pel que es disposa en el Decret 2/2018, de 12 de gener, del Consell, pel qual es regulen les entitats esportives de la Comunitat Valenciana, i per aquesta ordre en el que siga aplicable.  
  
Article 2. Eleccions federatives  
1. Les federacions esportives valencianes procediran a l'elecció de les seues assemblees generals, presidències i juntes directives cada quatre anys.  
2. Els processos electorals podran començar l'endemà de la publicació d'aquesta ordre en el DOGV i hauran d'estar finalitzats abans que acabe l'any, sense perjudici que, per les circumstàncies concurrents durant el procés electoral, el calendari patisca modificacions arran de les resolucions de la junta electoral, del Tribunal de l'Esport o de l'òrgan competent en matèria d'esport.  
3. El calendari del procés electoral serà fixat per cada federació esportiva, respectant els terminis mínims previstos en els articles 17 i 27 d'aquesta ordre.  
Les federacions esportives utilitzaran preferentment els models de calendari que facilitarà l'òrgan competent en matèria d'esport.   
  
Article 3. Convocatòria del procés electoral  
1. La persona que exercisca la presidència de la federació o, en cas de vacant, absència o malaltia, la persona que la substituïsca, haurà de convocar assemblea general extraordinària per a l'elecció de les persones integrants de l'assemblea i per a l'elecció de la presidència i junta directiva.   
2. Una vegada publicada de manera immediata la convocatòria en la pàgina web federativa i en ELECDEP, i notificada als assembleistes per qualsevol mitjà que permeta tindre constància de la seua recepció i, en tot cas, telemàticament, es considerarà obert el termini per a presentar candidatures a la junta electoral federativa i a observadors en la comissió gestora, que s'estendrà fins al mateix dia de celebració de l'assemblea general extraordinària.  
3. La convocatòria de l'assemblea general extraordinària haurà de contindre com a mínim el següent ordre del dia:  
a) Aprovació de la convocatòria d'eleccions.  
b) Aprovació del reglament electoral i els seus annexos.  
c) Finalització del mandat de la junta directiva i conversió en comissió gestora. Nomenament de persones observadores en aquesta comissió.  
d) Nomenament, per sorteig entre les persones candidates, de la junta electoral federativa.  
e) Dissolució de l'assemblea general.  
f) Autorització a la comissió gestora per a modificar els annexos del reglament a requeriment de l'òrgan competent en matèria d'esport, així com a la fixació de dietes i indemnitzacions per a les persones integrants de la junta electoral, quan ho considere oportú.   
4. Les federacions esportives comunicaran a l'òrgan competent en matèria d'esport la data de celebració de l'assemblea general extraordinària, en el termini màxim de 48 hores des de la convocatòria.   
5. La persona que exercisca la secretaria de la comissió gestora haurà de donar trasllat de l'acta de l'assemblea general extraordinària a l'òrgan competent en matèria d'esport en el termini de tres dies següents a la celebració d'aquesta. Així mateix, haurà de remetre el reglament electoral corresponent que incloga les dades de la federació convocant, la data de la convocatòria, els llocs on està exposada la convocatòria, el dia d'inici del procés electoral, el calendari electoral, l'horari d'obertura dels llocs on està exposada la informació electoral i l'enllaç d'accés per internet a tota la documentació que haja de difondre's del procés electoral, a més de confirmar que estarà accessible tota la informació electoral en la plataforma electoral ELECDEP.  
  
Article 4. Reglament electoral  
1. Les federacions esportives valencianes aprovaran un reglament electoral que se sotmetrà al que es disposa en la Llei 2/2011, de 22 març, de l'esport i l'activitat física de la Comunitat Valenciana, en el Decret 2/2018, de 12 de gener, pel qual es regulen les entitats esportives de la Comunitat Valenciana, en aquesta ordre i en els estatuts federatius.  
  
2. El reglament electoral regularà el procés electoral, i necessàriament els apartats següents:  
a. Requisits per a ser elector o electora i elegible.  
b. Circumscripcions electorals.  
c. Requisits, terminis i forma de presentació i proclamació de candidatures.  
d. Sistema de votacions.  
e. Composició, forma de constitució, funcionament i competències de les meses electorals.  
f. Composició, forma de constitució, funcionament i competències de la junta electoral federativa.  
g. Composició, forma de constitució, funcionament i competències de la comissió gestora.  
h. Calendari electoral.  
i. Cens electoral.  
j. Composició de l'assemblea i distribució dels seus membres per estaments, i circumscripcions, i en el cas de la Federació de Futbol de la Comunitat Valenciana, també per modalitats.   
k. Ubicació dels llocs d'exposició del cens, de les candidatures, de les meses electorals i de la junta electoral federativa, així com de l'horari de votacions.  
l. Vot anticipat.  
m. Règim de presentació de recursos i reclamacions, i procediment de resolució d'aquests.  
n. Sistema i procediment per a la substitució de les baixes o vacants.  
  
El contingut del reglament electoral haurà de referir-se tant a les eleccions a l'assemblea general com a l'elecció a presidència i junta directiva.  
La regulació de les qüestions relatives als apartats h, i, j, k i qualssevol altres qüestions que siguen específiques de cada federació es presentaran en forma d'annexos al reglament electoral.  
3. Les federacions esportives valencianes elaboraran el seu projecte de reglament electoral i el presentaran el mateix dia de la convocatòria d'eleccions a l'òrgan competent en matèria d'esport, el qual informarà sobre aquest en el termini màxim de 15 dies des de la seua presentació. Si el projecte s'ajusta a la legalitat, ho comunicarà a la federació perquè siga aprovat per l'assemblea general. En cas contrari, es requerirà la federació esportiva perquè esmene els defectes detectats en el termini màxim de tres dies.  
La presentació del reglament electoral davant de l'òrgan competent en matèria d'esport es farà a través de la plataforma ELECDEP.   
4. En cas que l'assemblea general introduïsca modificacions en el reglament electoral, s'hauran de presentar novament davant de l'òrgan competent en matèria d'esport, en el termini de tres dies hàbils des de la data de l'assemblea, per a ser aprovades, de manera que la comissió gestora queda autoritzada per a fer les adaptacions que li indique, en el cas que alguna de les modificacions no fora ajustada a dret.  
  
No serà vàlid ni tindrà efecte el reglament electoral aprovat per l'assemblea general sense l'informe favorable previ de l'òrgan competent en matèria d'esport.  
5. Les assemblees generals de les federacions s'hauran de reunir amb caràcter extraordinari abans del 26 de juny de 2022 per a aprovar el reglament electoral i els seus annexos, elegir per sorteig la junta electoral federativa i procedir a la dissolució de l'assemblea general.  
  
Article 5. Publicitat  
1. La convocatòria i tota la documentació que genere el procés electoral haurà de ser objecte de la màxima publicitat i difusió, utilitzant tots els mitjans de què dispose la federació.   
En tot cas, la convocatòria del procés electoral haurà de ser publicada en els taulers d'anuncis de la federació, en els de les seues delegacions territorials, en les xarxes socials de la federació i en la seua pàgina web oficial, en una secció denominada ?procés electoral any 2022?, en un termini màxim de tres dies des de l'aprovació per l'assemblea general.  
L'accés a aquesta secció haurà d'estar situat en la pàgina principal de la web de la federació, en un lloc destacat de la resta de continguts de la web i haurà de ser accessible a qualsevol persona, sense necessitat de registre previ ni d'introduir cap dada, sense perjudici que l'accés a la plataforma ELECDEP haja de fer-se mitjançant prèvia identificació.   
  
La informació haurà d'estar permanentment actualitzada i tota la documentació que genere el procés electoral i que haja de ser publicada s'haurà de mantindre exposada, com a mínim, fins a la finalització del procés amb la proclamació de la presidència i la junta directiva.  
En qualsevol cas, tota la publicitat es farà respectant la normativa reguladora de protecció de dades de caràcter personal.   
2. Així mateix, es publicarà un anunci de la convocatòria en la pàgina web de l'òrgan competent en matèria d'esport.  
3. La comissió gestora haurà de remetre a totes les entitats esportives que figuren en el cens electoral la convocatòria d'eleccions i el calendari electoral per a l'exposició pública d'aquesta en la seu social de l'entitat federada, una vegada aprovat definitivament el reglament electoral.  
4. A més de la difusió esmentada en els apartats anteriors, tota la documentació del procés electoral estarà publicada en la plataforma electoral ELECDEP, que serà accessible per a consultar documents d'aquest procés, respectant en tot cas la normativa aplicable en matèria de protecció de dades.   
  
Article 6. Terminis  
1. En el procés electoral seran considerats inhàbils, a l'efecte de còmput de terminis del calendari i presentació o resolució de recursos o reclamacions, els dissabtes, els diumenges i els festius. El mes d'agost serà considerat inhàbil a efectes electorals. No obstant això, a petició fundada d'una part, la Direcció General d'Esport el podrà habilitar per a determinats actes de tràmit.   
2. Si no s'indica el contrari, tots els terminis assenyalats en aquesta ordre s'entenen referits a dies hàbils.   
3. El dia fixat per a l'elecció de les persones que han d'integrar l'assemblea general i la presidència i la junta directiva de la federació haurà de ser, preferentment, dissabte, diumenge o festiu, i podrà coincidir amb proves o competicions oficials de la federació.  
4. A l'efecte del calendari electoral, només es computaran com a dies festius els recollits en el calendari laboral aprovat pel Consell.  
5. La campanya electoral a l'assemblea general i a la presidència i junta directiva acabarà a les zero hores del dia de les votacions, per la qual cosa a partir d'aquest moment no es podrà fer cap mena de campanya.  
  
  
CAPÍTOL II  
Organització electoral   
  
Article 7. Òrgans federatius  
Integren l'organització federativa durant el període electoral la comissió gestora i la junta electoral federativa, que és un òrgan electoral federatiu.  
  
Article 8. La comissió gestora  
1. La comissió gestora és l'òrgan encarregat d'administrar i gestionar la federació durant el procés electoral i assumeix les funcions de la junta directiva. La comissió gestora també és l'encarregada d'impulsar i coordinar el procés electoral, de manera que es garantisca en totes les fases la màxima difusió i publicitat.  
2. La comissió gestora es constitueix com a tal en l'acte de celebració de l'assemblea general extraordinària de convocatòria d'eleccions. En aquest moment finalitza el mandat de la presidència i resta de junta directiva, que passa a convertir-se en comissió gestora.   
3. Des de la data de convocatòria de l'assemblea general extraordinària fins al mateix dia d'aquesta assemblea, les persones que vulguen ser nomenades observadores en la comissió gestora podran presentar la seua candidatura. Per a fer-ho, hauran de formar part del cens i ser majors de 18 anys.  
D'entre les persones candidates, l'assemblea general extraordinària en triarà tres per sorteig que seran nomenades observadores en la comissió gestora, però no en formaran part.  
4. Les persones nomenades observadores per l'assemblea general extraordinària podran accedir a les reunions de la comissió gestora, a tota la documentació que genere el procés electoral i seran informades de tots els actes i accions que es realitzen en la federació durant el mandat d'aquesta comissió. Vetlaran per la màxima difusió, objectivitat, publicitat i transparència del procés electoral i podran posar en coneixement dels òrgans competents les presumptes irregularitats que observen en el funcionament d'aquesta comissió.  
En les reunions de la comissió gestora, les persones observadores tindran veu però no vot.  
5. Les persones que presenten candidatura a la presidència de la federació no podran formar part de la comissió gestora, i hauran de cessar en aquesta comissió abans de la presentació de la candidatura.  
6. La composició de la comissió gestora i dels observadors o observadores haurà de ser comunicada a l'òrgan competent en matèria d'esport en el termini de 48 hores des que s'haja constituït.  
7. El mandat de la comissió gestora s'estendrà des del moment de la constitució fins a la presa de possessió de la nova presidència i junta directiva.   
8. Els càrrecs de la comissió gestora seran els mateixos que ostentaven en la junta directiva.  
9. La comissió gestora podrà realitzar únicament actes de gestió i de caràcter ordinari necessaris per al correcte funcionament administratiu o esportiu de la federació.  
La comissió gestora no podrà realitzar actes que de manera directa o indirecta, mediata o immediata, induïsquen o condicionen el sentit del vot dels electors o electores, i haurà d'observar els principis d'objectivitat, transparència del procés electoral i igualtat entre els actors i actores electorals.   
La comissió gestora no podrà realitzar noves contractacions de personal fix, ni fer acomiadaments ni cessaments de personal durant el seu mandat. En casos excepcionals i de necessitat urgent degudament justificats, es podrà sol·licitar a l'òrgan competent en matèria d'esport autorització per a dur a terme determinades contractacions.   
La comissió gestora i les persones que integren la federació no podran impulsar o facilitar cap candidatura servint-se dels mitjans de la federació.  
Aquestes previsions seran aplicables a l'activitat desenvolupada pel personal de la federació i pels restants òrgans federatius durant el procés electoral.  
10. Són funcions de la comissió gestora les següents:  
a. Administrar la federació durant el procés electoral.   
b. Remetre a l'òrgan competent en matèria d'esport el reglament electoral, aprovat per l'assemblea general, així com les eventuals modificacions o esmenes de què siga objecte, a requeriment d'aquella.  
  
c. Proporcionar a la junta electoral federativa els recursos humans i materials de la federació, a fi d'aconseguir una difusió suficient del procés electoral, incloent-hi necessàriament un ordinador operatiu per a accedir a la plataforma ELECDEP i per a la recepció i remissió de documentació electoral, així com un compte de correu electrònic.  
d. Arbitrar un sistema de comunicació amb les entitats esportives que assegure la constància de la recepció per aquestes de tots els documents corresponents al procés electoral.   
e. Difondre la convocatòria d'eleccions i el procés electoral, sense perjudici de les competències que exerceix la junta electoral federativa.  
f. Col·laborar i remetre amb la màxima diligència la informació i documentació que els siga requerida per la junta electoral federativa.  
g. Notificar els nomenaments a les persones integrants de les meses electorals.  
11. A instàncies de la junta electoral federativa, la comissió gestora enviarà la documentació electoral que sol·liciten les persones candidates a les persones i entitats censades en l'estament i la circumscripció de la persona o entitat sol·licitant.  
Les persones candidates només podran sol·licitar una vegada l'enviament de documentació electoral per persona física o entitat esportiva, per a eleccions a l'assemblea general, o per llista tancada, per a l'elecció a la presidència i la junta directiva. L'enviament a les persones electores s'haurà de fer a l'adreça de correu electrònic designada per aquestes.   
Article 9. La junta electoral federativa  
1. La junta electoral federativa és l'òrgan independent encarregat de supervisar el procés electoral i de vetlar pel desenvolupament correcte d'aquest, de manera que es garantisca en última instància federativa l'ajust a dret del procés electoral.  
2. Les persones que integren la junta electoral hauran de complir els requisits següents:  
a. Figurar en el cens electoral en els estaments de persones físiques o jurídiques.  
b. Ser major de 18 anys.  
c. Tindre el títol de Batxillerat superior o equivalent.  
d. No haver exercit un càrrec federatiu ni haver sigut membre de la junta directiva durant el mandat anterior al procés electoral.  
e. No ser integrant de la comissió gestora.  
3. La junta electoral estarà integrada per tres persones, elegides per sorteig en l'assemblea general extraordinària en la qual s'aprove el reglament electoral, entre aquelles persones que hagen presentat la sol·licitud.  
Per a fer-ho, des de la data de convocatòria de l'assemblea general extraordinària fins al mateix dia d'aquesta assemblea, les persones que reunisquen els requisits de l'apartat 2 d'aquest article podran presentar la seua sol·licitud per a ser integrant de la junta electoral federativa.   
  
4. Amb la llista de persones candidates, es realitzarà un sorteig en el qual s'extraurà aleatòriament totes les persones que hagen presentat la sol·licitud, i s'elaborarà així una classificació numèrica segons l'ordre d'eixida.   
Una vegada establida aquesta classificació, es triaran les dues primeres persones seguint l'ordre de la llista.  
En el cas que una d'aquestes persones tinguera titulació de grau en dret o equivalent, es triarà una tercera persona de la mateixa llista, que necessàriament haurà de ser de diferent sexe per al cas que el sexe de les dues primeres persones candidates coincidisca.   
En el cas que cap de les dues primeres persones tinguera titulació de grau en Dret o equivalent, es triarà, seguint l'ordre de la llista, la primera persona amb aquesta titulació, respectant igualment la diferència de sexe anteriorment esmentada.   
Si no hi ha candidats amb titulació de grau en Dret o equivalent, es triaran els tres primers noms seguint l'ordre de l'extracció, respectant també la diferència de sexe.  
En qualsevol cas, una vegada designades les persones integrants de la junta electoral, la resta de persones candidates quedaran com a suplents, per l'ordre d'extracció. Per a la substitució de persones de la junta electoral també s'establirà la correcció de sexe.  
5. Una vegada constituïda la junta electoral federativa, en el cas que no hi haja en la seua composició cap persona amb titulació de grau en Dret o equivalent, aquesta podrà sol·licitar a la seua federació esportiva o a l'òrgan competent en matèria d'esport una persona perquè preste assessorament jurídic, si ho considera necessari.   
Per a prestar aquest assessorament, les persones designades a aquest efecte podran assistir a les reunions de la junta electoral per a les quals siguen requerides i tindran accés a la documentació electoral.  
6. En cas que no s'hagen presentat candidatures a la junta electoral, podran ser designats per l'assemblea general, prèvia proposta de qualsevol assembleista, en un mínim de tres. Si hi ha més de tres propostes, la designació es farà per sorteig i es procedirà com en l'apartat 4 d'aquest article. En tot cas, es corregiran els resultats del sorteig perquè hi haja presència dels dos sexes. En aquest cas, també s'acreditarà el compliment dels requisits establits en l'apartat 2 d'aquest article i l'acceptació de la designació en el termini màxim de tres dies des d'aquesta. No podran ser assessors o assessores els membres del Tribunal de l'Esport.   
  
7. En el cas que les persones designades per l'assemblea general no accepten el seu càrrec o, una vegada acceptat, dimitisquen totes les titulars i suplents, l'òrgan competent en matèria d'esport podrà adoptar les mesures oportunes per a la seua composició i constitució.  
8. En qualsevol cas, l'òrgan competent en matèria d'esport, a sol·licitud d'alguna persona que integre la junta electoral federativa, podrà nomenar una persona perquè assistisca a les seues reunions en qualitat de mediador, que tindrà veu però no vot.  
9. L'acompliment de funcions en la junta electoral federativa tindrà caràcter gratuït. No obstant això, podran percebre indemnitzacions i dietes si així ho decideix la comissió gestora.   
10. Si alguna persona designada per a la junta electoral federativa, siga titular o suplent, pretén presentar candidatura a l'assemblea general, presidència o junta directiva haurà de rebutjar la designació com a membre d'aquesta en els dos dies següents a la seua designació. Si dimiteix després d'acceptar el càrrec, no podrà presentar la seua candidatura a l'assemblea general o junta directiva.   
11. Tampoc podran formar part de la junta electoral els empleats o les empleades de la federació, els o les professionals els serveis de les quals hagen sigut contractats per aquesta ni qui haja ostentat algun càrrec directiu.   
12. La designació dels components de la junta electoral federativa podrà ser impugnada, en el termini de 2 dies hàbils des del seu nomenament o acceptació, davant del Tribunal de l'Esport de la Comunitat Valenciana, que resoldrà en el termini de 3 dies. Transcorregut aquest termini, la composició de la junta electoral federativa tindrà caràcter ferm.  
13. Les persones que integren la junta electoral federativa elegiran, entre elles, una persona per a exercir la presidència i una altra per a la secretaria. Si no hi ha acord, els càrrecs es designaran per sorteig.  
14. La composició de la junta electoral federativa es comunicarà a l'òrgan competent en matèria d'esport en el termini dels tres dies següents a la seua elecció o designació, incloent-hi titulars i suplents.  
15. La junta electoral federativa vetlarà pel bon ordre del procés electoral i coneixerà i resoldrà les reclamacions i incidències que es produïsquen durant aquest. Les seues són les següents:  
a. Resoldre les reclamacions i els recursos contra el cens electoral i aprovar el cens definitiu.  
b. Admetre, proclamar i publicar les candidatures presentades.  
c. Designar les meses electorals i els seus integrants.  
d. Acreditar els interventors o interventores i comunicar aquesta acreditació a les meses electorals.   
e. Resoldre les impugnacions, les reclamacions, les peticions i els recursos que se li presenten contra les decisions de la mesa electoral i contra les seues pròpies decisions.  
f. Proposar la modificació del calendari electoral quan resulte necessari, que haurà de ser aprovat per l'òrgan competent en matèria d'esport.  
  
g. Proclamar les persones elegides per a l'assemblea general i les que ocuparan la presidència i la junta directiva de la federació.  
h. Realitzar les correccions de sexe en els resultats de les votacions a l'assemblea general per a complir el requisit del 40 %.   
i. Resoldre sobre les baixes i altes d'assembleistes durant el període del seu mandat.   
j. Determinar la validesa de les mocions de censura que se susciten durant el seu mandat.  
k. Actuar d'ofici quan resulte necessari per a rectificar els errors materials, de fet o aritmètics, sempre que siguen susceptibles de rectificació per no haver finalitzat els terminis per a recórrer.  
l. Decidir sobre qualsevol incident que sorgisca en el transcurs del procés electoral, que puga constituir una infracció o desviació de la normativa electoral o que puga afectar els principis de publicitat, igualtat d'oportunitats, llibertat, no discriminació i secret de vot, que han d'estar presents durant tot el procés electoral.  
m. Rebre el vot anticipat que li lliure l'òrgan competent en matèria d'esport i fer l'enviament dels vots rebuts a les meses electorals, així com resoldre les incidències que es produïsquen.  
n. Instar la comissió gestora a remetre la documentació electoral de les persones candidates.  
o. Corregir les infraccions que es produïsquen en el procés electoral.  
  
p. Exercir la potestat disciplinària prevista sobre totes les persones que intervinguen amb caràcter oficial en les operacions electorals.  
q. Qualsevol altra qüestió que afecte directament la celebració de les eleccions i els seus resultats.  
16. Per a la vàlida constitució de la junta electoral federativa es requerirà almenys la presència de la presidència i secretaria de la junta. Les seues decisions i resolucions es prendran per majoria de vots, la presidència tindrà vot de qualitat en cas d'empat, i es publicaran en la web de la federació, respectant la normativa de protecció de dades.  
A més, per a la seua major difusió, la junta electoral federativa haurà de publicar totes les actes en la plataforma electoral ELECDEP, complint en tot cas la normativa reguladora de protecció de dades.   
17. La junta electoral federativa està obligada a resoldre en tot cas, sense possibilitat d'al·legar ignorància o falta de coneixements tècnics. De totes les sessions de la junta electoral federativa s'estendrà acta, que serà signada electrònicament per la secretaria.   
18. La junta electoral federativa haurà de conservar tota la documentació relativa al procés electoral fins a la finalització d'aquest. Després s'arxivarà la documentació a la seu federativa.  
19. L'exercici de funcions per la junta electoral federativa tindrà lloc a la seu de la federació esportiva. En cas que la seu de la federació estiga tancada, no dispose dels mitjans materials necessaris per al funcionament normal de la junta o hi concórrega una altra causa, la junta electoral federativa podrà realitzar les seues funcions en altres locals per l'acord majoritari dels seus integrants.  
20. La junta electoral federativa podrà adoptar acords utilitzant mitjans electrònics, com ara correu, videoconferència o altres mitjans tècnics anàlegs, sempre que ho accepten expressament totes les persones que la integren i que quede acreditada la identitat de les persones que intervinguen en l'adopció de decisions, així com l'autenticitat de la informació transmesa entre elles.  
21. La duració del mandat de la junta electoral federativa serà de quatre anys i actuarà com a tal en tots els processos electorals o mocions de censura que afecten la presidència, la junta directiva o vacants de l'assemblea general que es produïsquen durant aquest període. En tot cas, es prorrogarà el seu mandat fins al nomenament de la següent junta.  
  
22. La junta electoral federativa serà assistida amb la màxima diligència tant per la comissió gestora com per la junta directiva. Les dues tindran l'obligació de facilitar-li tota la documentació i realitzar totes les actuacions que aquesta sol·licite.  
23. Les impugnacions que es formulen davant de la junta electoral federativa hauran de contindre com a mínim:  
a) La identitat de la persona que impugna, la condició en la qual actua i el seu correu electrònic a l'efecte de notificacions.  
b) Relació de fets esdevinguts i, si és el cas, fonaments jurídics que donen suport a la seua pretensió.  
c) Petició concreta que es fa.  
d) Lloc, data i signatura.  
24. El termini de presentació i recepció de les reclamacions és únic, de manera que totes les reclamacions que es formulen en matèria electoral davant de les juntes electorals federatives només seran vàlides si les rep l'òrgan decisor corresponent dins del termini establit en el calendari electoral per a la presentació d'aquestes.   
25. Seran aplicables les causes d'abstenció i recusació de la normativa reguladora del règim jurídic del sector públic.  
26. Els acords i les resolucions de la junta electoral federativa, que resolguen les impugnacions i reclamacions contra els diferents actes del procés electoral, es notificaran a les persones interessades per mitjà de correu electrònic, que necessàriament haurà d'haver-se indicat en el seu escrit de sol·licitud o recurs. Les resolucions es publicaran també en la pàgina web de la federació l'endemà d'haver dictat la resolució de la junta electoral. En tot cas, es respectarà la normativa reguladora en matèria de protecció de dades.   
27. Contra les decisions de la junta electoral federativa es podrà interposar recurs davant del Tribunal de l'Esport en els terminis previstos en el calendari electoral.  
28. La remissió de documentació a l'òrgan competent en matèria d'esport es farà a través de la plataforma ELECDEP, quan el tràmit estiga creat en el si d'aquesta plataforma, o per mitjà de presentació telemàtica, en el tràmit telemàtic també creat a aquest efecte en la web de l'òrgan competent en matèria d'esport.   
  
Article 10. Documentació electoral  
1. En les eleccions a l'assemblea general s'utilitzaran paperetes i sobres de votació, d'acord amb el model oficial que s'indique. L'òrgan competent en matèria d'esport facilitarà a les comissions gestores de les federacions els sobres per a la votació.  
2. Les paperetes destinades a l'elecció d'integrants de l'assemblea general hauran de contindre el nom de la federació, la circumscripció electoral, l'estament corresponent, el nom i els cognoms de cada persona candidata a aquest estament i circumscripció, el nombre màxim de persones candidates a elegir i, en el cas de la Federació de Futbol de la Comunitat Valenciana, la modalitat esportiva. S'inclourà un quadrat per cada candidat o candidata per a assenyalar amb una creu.  
  
Article 11. El Tribunal de l'Esport de la Comunitat Valenciana  
El Tribunal de l'Esport de la Comunitat Valenciana, d'acord amb l'article 167 de la Llei de l'esport i l'activitat física de la Comunitat Valenciana, té competències per a conéixer i resoldre els recursos que s'interposen contra les decisions de les juntes electorals federatives, i les seues decisions esgoten la via administrativa.   
  
  
CAPÍTOL III.  
Eleccions a l'assemblea general  
  
Article 12. Cens electoral  
1. El cens electoral contindrà la relació de totes les persones i entitats que complisquen els requisits de l'apartat 3 d'aquest article, i estarà integrat pels estaments que s'indiquen en els apartats següents.  
  
2. Les federacions esportives hauran de tindre elaborat el cens electoral amb les dades existents a 31 de desembre de 2021.   
El cens, que tindrà caràcter provisional, haurà d'estar publicat en els respectius apartats electorals de la pàgina web de cada federació perquè les persones interessades plantegen les objeccions, les al·legacions o els recursos que consideren oportuns.   
El cens provisional serà també publicat per la federació en la plataforma ELECDEP, creada per als processos electorals federatius, seguint les indicacions que faça l'òrgan competent en matèria d'esport.  
  
3. El cens estarà compost pels estaments de cada federació, que amb caràcter general són els següents:   
3.1. Entitats esportives, que hauran de complir els dos requisits següents:  
a) Estar inscrita en el Registre d'entitats esportives de la Comunitat Valenciana el 31 de desembre de 2020.   
b) Tindre llicència en vigor a 31 de desembre de 2021.  
3.2. Esportistes, que hauran de complir els següents requisits:   
a) Tindre complits 16 anys el dia de les eleccions a l'assemblea general.  
b) Tindre llicència en vigor per aquest estament a 31 de desembre del 2021.  
c) Haver tingut llicència per aquest o un altre estament i/o circumscripció, almenys en una de les dues temporades anteriors o almenys en un dels dos anys esportius anteriors.   
3.3. Tècnics entrenadors o tècniques entrenadores, que hauran de complir els següents requisits:   
a) Tindre complits 16 anys el dia de les eleccions a l'assemblea general.  
b) Tindre llicència en vigor per aquest estament a 31 de desembre del 2021.  
c) Haver tingut llicència per aquest o un altre estament i/o circumscripció, almenys en una de les dues temporades anteriors o almenys en un dels dos anys esportius anteriors.  
3.4. Jutges àrbitres o jutgesses àrbitres, que hauran de complir els següents requisits:   
a) Tindre complits 16 anys el dia de les eleccions a l'assemblea general.  
b) Tindre llicència en vigor per aquest estament a 31 de desembre del 2021.  
c) Haver tingut llicència per aquest o un altre estament i/o circumscripció, almenys en una de les dues temporades anteriors o almenys en un dels dos anys esportius anteriors.   
3.5. Altres estaments estatutàriament reconeguts, s'aplicarà el que s'ha exposat anteriorment en funció que siga persona física o jurídica.  
3.6. En els estaments de persones físiques el requisit d'edat de tindre 16 anys complits el dia assenyalat per a la celebració de les eleccions a l'assemblea general es referirà al calendari aprovat en l'assemblea general extraordinària en la qual es done inici al procés electoral, sense que ulteriors modificacions del calendari permeten la modificació del cens més enllà de la seua proclamació com a definitiu.   
4. Per a la confecció del cens electoral es prendran en consideració els censos, els fitxers, les dades estadístiques, els registres de sancions i altra documentació que la federació considere necessària.  
La federació confeccionarà el seu cens electoral separant-lo per circumscripcions electorals, en cadascuna de les quals hauran de figurar per separat els diferents estaments federatius.  
En els casos en què l'estament i la circumscripció de la temporada o l'any esportiu actual i anterior no coincidisquen, prevaldrà en qualsevol cas l'estament i la circumscripció actuals, a l'efecte de ser elector o electora i elegible.  
5. En els censos d'estaments de persones físiques hauran de figurar necessàriament el nom i els cognoms de l'elector o electora, el document d'identitat i el sexe.   
En el cas d'entrenadors o entrenadores, la seua circumscripció electoral a aquest efecte serà la del seu club, i si no en té, la del domicili que figure en la federació.  
En el cas dels àrbitres, serà la del domicili del comité o òrgan equivalent en el qual estiguen integrats. En cas d'inexistència de comité o òrgan equivalent, serà la del domicili del jutge àrbitre o jutgessa àrbitra, o el del club pel qual tramite la seua llicència.  
En el cens de l'estament d'entitats esportives, i al costat del nom de cada entitat, hauran de figurar el nom, els cognoms i el document d'identitat de la persona que ostente la presidència.  
El nom de l'entitat esportiva serà la denominació oficial inscrita en el Registre d'entitats esportives de la Comunitat Valenciana.  
  
6. Les reclamacions al cens electoral s'hauran de presentar davant de la junta electoral federativa necessàriament per escrit, amb el nom, els cognoms, el document d'identitat i la signatura de la persona reclamant, durant els dies previstos en el calendari electoral, a la seu oficial de la federació, a les seues delegacions o en qualssevol altres llocs que fixe el reglament electoral respectiu. Es presentaran personalment, per correu o per qualsevol altre mitjà que permeta a l'òrgan decisor tindre constància de la reclamació dins dels terminis fixats en el calendari electoral.  
7. Les reclamacions que s'hagen presentat per qualsevol mitjà dels previstos en l'apartat anterior només s'admetran si es reben dins del termini establit en el calendari electoral per a la presentació de reclamacions.  
8. Juntament amb l'escrit d'interposició de les reclamacions o els recursos pertinents, les persones interessades hauran d'aportar les proves, les al·legacions i la documentació que estimen convenients perquè la junta electoral federativa o, si és el cas, el Tribunal de l'Esport, puguen resoldre dins dels terminis previstos en el calendari electoral.  
9. Una vegada resoltes les impugnacions interposades contra el cens electoral provisional, la junta electoral federativa aprovarà el cens electoral definitiu. El cens definitiu haurà de ser publicat el dia que s'aprove, o l'endemà, en la pàgina web oficial federativa i en la plataforma ELECDEP.   
10. Contra el cens definitiu no es podran realitzar impugnacions de cap mena en altres fases del procés electoral.  
11. El tractament i la publicació de les dades contingudes en el cens tindrà per finalitat exclusiva garantir l'exercici per les persones electores del seu dret de sufragi, i garantir la transparència del procés electoral; no sent possible la utilització ni la cessió d'aquestes per a cap finalitat diferent d'aquella. Queda prohibida qualsevol informació particularitzada sobre les dades personals contingudes en el cens electoral. En tot cas, serà aplicable el que es preveu en la normativa reguladora de protecció de dades.   
  
Article 13. Nombre d'assembleistes i distribució per estaments  
1. D'acord amb l'article 50.1 del Decret 2/2018, de 12 de gener, del Consell, pel qual es regulen les entitats esportives de la Comunitat Valenciana, l'assemblea general és l'òrgan suprem de representació i govern de la federació i està integrada per les persones que representen els diferents estaments esportius que la componen.  
  
2. En les federacions que tinguen menys de 20 entitats esportives en tota la Comunitat Valenciana, cada una d'aquestes tindrà dret a tindre un representant en l'assemblea general, sempre que aquestes entitats complisquen els requisits establits en la normativa electoral corresponent. Això condicionarà el nombre total d'integrants d'aquesta, d'acord amb els percentatges per estaments que tinga establits estatutàriament.  
  
3. El nombre d'assembleistes es fixarà en el reglament electoral en funció del nombre de clubs que tinga la federació, i no podrà excedir els màxims establits en l'apartat 4, ni ser inferior a 25, excepte en les federacions que tinguen menys de 20 entitats esportives, ja que en aquest cas el mínim s'establirà en funció del nombre d'entitats esportives que tinguen.  
El nombre d'assembleistes fixat en el reglament es podrà variar en el moment d'aprovació definitiva del cens. En la normativa electoral s'establirà el procediment de modificació del reglament electoral.  
  
4. Els intervals per a establir el nombre de persones físiques i jurídiques que integren l'assemblea són els següents:  
4.1. Les federacions amb menys de 20 entitats esportives, tindran un màxim de 38 assembleistes.  
4.2. Les federacions que tinguen entre 20 i 50 entitats esportives, un màxim de 45 assembleistes.  
4.3. Les federacions que tinguen entre 51 i 100 entitats esportives, un màxim de 65 assembleistes.  
4.4. Les federacions que tinguen entre 101 i 300 entitats esportives, un màxim de 85 assembleistes.  
4.5. Les federacions que tinguen entre 301 i 500 entitats esportives, un màxim de 105 assembleistes.  
4.6. Les federacions amb més de 500 entitats esportives, un màxim de 125 assembleistes.  
Excepcionalment, l'òrgan competent en matèria d'esport podrà autoritzar l'augment d'assembleistes en les federacions que ho sol·liciten de manera motivada.  
5. En l'assemblea general estaran representats els diversos estaments esportius adscrits a la federació, d'acord amb els percentatges següents:  
a) En l'estament d'entitats esportives, la representació serà d'entre el 50 % i el 70 %.  
b) En l'estament d'esportistes, entre el 20 % i el 30 %.  
c) En l'estament de tècnic entrenadors o tècniques entrenadores, entre 5 % i el 15 %.  
d) En l'estament de persones jutgesses àrbitres, entre 5 % i el 15 %.  
e) Si hi ha algun o alguns altres estaments, distints dels anteriors, la seua representació serà d'un 5 %, com a màxim, entre tots ells.  
  
6. Si en una federació no hi ha un determinat estament, els altres estaments podran incrementar proporcionalment la seua representació en l'assemblea general.  
7. En l'elecció a estaments de persones físiques, la presentació de candidatures serà individual, i el resultat de la votació es corregirà fins a aconseguir un equilibri de sexe del 40 % mínim per a cada sexe, per estament i circumscripció, quan això siga possible en funció de les candidatures a assembleistes presentades.  
8. La distribució del nombre total de persones que integren l'assemblea per estaments i circumscripcions serà la que resulte d'aplicar els percentatges estatutàriament establits al nombre de persones que estiguen en el cens electoral definitiu per cada estament i circumscripció electoral.   
9. Per a la distribució del nombre de persones que integren l'assemblea general de la Federació de Futbol de la Comunitat Valenciana, a més del que es disposa en l'apartat anterior, es respectarà el percentatge per modalitat esportiva establit estatutàriament.  
10. Per a la distribució del nombre de persones que han d'integrar l'assemblea general de la Federació d'Esports Adaptats i la Federació d'Esports per a Persones amb Discapacitat Intel·lectual, atesa la seua especial idiosincràsia esportiva, caldrà ajustar-se al que es disposen els seus estatuts i la resta de normativa aplicable.  
11. El nombre i la distribució d'assembleistes fixat en el reglament només es podrà variar en el moment d'aprovació del cens definitiu i es podrà alterar aquesta distribució inicial quan els eventuals canvis que s'hagen introduït en el cens electoral exigisquen modificar aquesta distribució per a garantir que la representativitat atribuïda a cada circumscripció i estament s'adequa a la proporcionalitat corresponent al nombre de persones electores resultant del cens, per a la qual cosa es requerirà l'acord exprés i motivat de la comissió gestora i l'aprovació de la junta electoral federativa. Tant l'acord de la comissió gestora com l'aprovació de la junta electoral federativa es publicaran en la pàgina web de la federació i en la plataforma ELECDEP, en el termini màxim de dos dies des de la data de l'acord.  
Quan es propose una variació del nombre de persones que han d'integrar l'assemblea general, l'òrgan competent en matèria d'esport procedirà igualment a autoritzar els ajustos que resulten necessaris a conseqüència de l'aplicació dels criteris fixats en aquest article a fi de garantir la representativitat i la proporcionalitat.  
12. El nombre de persones per estament i circumscripció es repartirà de manera proporcional segons el percentatge establit en el reglament electoral per a cada estament. Si en alguna circumscripció el repartiment proporcional dona lloc a un resultat amb decimal, s'arredonirà per defecte en les fraccions iguals o inferiors a un mig i per excés en les superiors.  
13. En aquelles federacions esportives amb menys de vint entitats esportives en tota la Comunitat Valenciana, cada una d'aquestes entitats tindrà dret a tindre una persona representant en l'assemblea general, sempre que aquestes entitats complisquen els requisits establits en l'article 12.3.1. En aquest cas, el nombre total de membres de l'assemblea es determinarà d'acord amb els percentatges per estaments que estatutàriament estiguen establits, prenent com a referència de partida el nombre d'entitats esportives membres de l'assemblea general.  
  
14. No és possible la delegació dels drets que com a assembleista corresponen a una persona física o jurídica.   
  
Article 14. Circumscripcions electorals  
1. Serà circumscripció electoral cadascuna de les províncies de la Comunitat Valenciana, sempre que hi haja en aquesta alguna llicència de la corresponent modalitat esportiva.  
2. Quan el nombre d'assembleistes per un estament siga inferior al de circumscripcions o quan, per les especials característiques o les excepcionals circumstàncies federatives, així ho autoritze l'òrgan competent en matèria d'esport, prèvia sol·licitud motivada, la seua elecció es durà a terme en circumscripció única.  
3. L'assignació d'una entitat esportiva a una determinada circumscripció electoral es farà per raó del domicili social que conste en el Registre d'entitats esportives de la Comunitat Valenciana.  
L'assignació per als estaments d'esportistes i entrenadors o entrenadores, o tècnics o tècniques a una determinada circumscripció electoral es farà en funció del domicili social de l'entitat per la qual s'haja expedit la seua llicència, i per al cas d'esportistes independents, es prendrà com a domicili de l'esportista el que conste en la federació. Per a aquells esportistes el domicili dels quals no conste en la federació o no siga de la Comunitat Valenciana, el nombre total d'aquests es prorratejarà per províncies en funció del percentatge de les entitats esportives de la federació en cada província.  
4. L'assignació per a l'estament de jutges àrbitres o jutgesses àrbitres es farà segons el domicili del comité o òrgan equivalent en el qual estiguen integrats. En cas d'inexistència de comité o òrgan equivalent, l'assignació es farà segons el domicili del jutge àrbitre o jutgessa àrbitra que conste en la federació. En cas que no en conste cap o per a aquelles persones que no tinguen el domicili a la Comunitat Valenciana, el nombre total d'aquests es prorratejarà per províncies en funció del percentatge de les entitats esportives de la federació en cada província.  
  
  
Article 15. Persones electores i elegibles  
1. Seran requisits per a ser elector o electora:  
1.1. En els estaments de persones físiques (esportistes, tècnics entrenadors o tècniques entrenadores i jutges àrbitres o jutgesses àrbitres i qualsevol altre estament previst en els estatuts), l'exercici del dret a vot és personal i indelegable, per la qual cosa només podran ser electors o electores les persones que tinguen complits 16 anys el dia de la celebració de les eleccions i que figuren en el cens electoral de l'estament corresponent.  
Les persones físiques que figuren censades en diversos estaments podran exercir el dret a vot en cadascun d'aquests.  
1.2. En l'estament d'entitats esportives, l'exercici del dret a vot correspon a l'entitat com a persona jurídica, que l'exercirà a través de la presidència. El nom i els cognoms del seu president o presidenta han de figurar específicament en el cens electoral al costat del nom de l'entitat.  
  
En cas que la persona el nom de la qual aparega al costat de l'entitat no siga el de la presidència, o aquesta decidisca que siga una altra persona qui exercisca el dret al vot el dia de les votacions, s'haurà d'acreditar mitjançant un certificat de la secretaria amb el vistiplau de la presidència, durant el període de presentació de reclamacions al cens electoral davant de la junta electoral, el càrrec de la presidència o, si és el cas, la designació per la presidència de la persona que exercisca el dret al vot. En cas que se'n presenten més d'una, es tindrà en compte l'última. Cada persona física solament podrà representar una entitat esportiva.   
  
2. Seran requisits per a ser elegible:  
2.1. En els estaments de persones físiques podran ser candidats o candidates per a integrar l'assemblea general les persones que complisquen els requisits següents:  
a) Ser major d'edat el dia de la celebració de les eleccions a l'assemblea general en el calendari aprovat en l'assemblea general extraordinària en la qual es done inici al procés electoral, sense que ulteriors modificacions del calendari permeten la modificació del cens més enllà de la seua proclamació com a definitiu.  
b) No tindre inhabilitació per a l'exercici de càrrec públic per una sentència judicial ferma, o per a càrrec esportiu per una resolució ferma dictada per un òrgan disciplinari en l'exercici de les seues competències.  
c) Tindre llicència federativa en vigor i figurar en el cens electoral per l'estament pel qual presente candidatura.  
2.2. En l'estament d'entitats esportives, podran ser candidats o candidates a membres de l'assemblea general les entitats esportives que figuren en el cens electoral i que presenten la seua candidatura davant de la junta electoral federativa, en els terminis i en la forma establits en aquesta ordre.  
3. Les persones físiques designades per les entitats esportives perquè puguen exercir la seua representació en l'assemblea general hauran de ser sòcies del club i reunir els requisits establits en els apartats a) i b) de l'apartat 2.1 d'aquest article.  
En cas que la representació no recaiga en la presidència, la persona representant serà elegida per la junta directiva de l'entitat esportiva.  
  
4. En cas que algun candidat o candidata reunisca els requisits per a presentar-se per diferents estaments, només podrà presentar la seua candidatura per un d'aquests.  
5. Els requisits exigits a la persona assembleista s'hauran de complir durant tot el mandat de l'assemblea general. En cas d'incomplir algun dels requisits exigits en els apartats 2 i 3 d'aquest article durant aquest període, la persona assembleista serà requerida formalment per la federació perquè ho esmene en el termini de deu dies hàbils.  
En cas de no esmenar-ho perdrà la condició d'assembleista, després de la resolució de la junta electoral federativa, que serà recurrible davant del Tribunal de l'Esport en el termini de quinze dies hàbils a comptar de la notificació de la resolució.  
6. El vot com a elector o electora és indelegable.   
  
Article 16. Interventors o interventores  
1. Les persones candidates podran designar interventors o interventores en les meses electorals, sol·licitant-ho per escrit a la junta electoral federativa des del dia de proclamació de candidatures fins al dia anterior al de la votació. La condició de candidat o candidata serà incompatible amb el càrrec d'interventor o interventora.  
2. La junta electoral federativa acreditarà per escrit la condició d'interventor o interventora després de comprovar que figura en el cens electoral.  
3. Les meses electorals comprovaran la identitat dels interventors o interventores amb l'acreditació emesa per la junta electoral federativa juntament amb el DNI, NIE, passaport o carnet de conduir amb fotografia.  
4. Els interventors o interventores podran assistir a les meses electorals, participar en les deliberacions, amb veu però sense vot, i examinar les llistes del cens electoral per a comprovar el dret a vot de l'elector o electora i la seua identitat, i, una vegada concloses les votacions, signaran l'acta de la sessió.  
   
Article 17. Calendari electoral a l'assemblea general  
El calendari del procés electoral, regulat en els reglaments electorals de les federacions esportives valencianes, s'ajustarà al següent calendari marc, en el qual els terminis tenen el caràcter de mínims:  
  
Eleccions a l'assemblea general:  
Dia 0 , inici del procés electoral i publicació del reglament electoral, cens provisional, calendari electoral i altres annexos.  
Constitució de les juntes electorals federatives.  
Dies de l'1 al 9, termini de presentació de reclamacions al cens electoral.  
Des del dia 2 fins al dia 10, resolució de reclamacions al cens electoral provisional per la junta electoral federativa. Contra la desestimació presumpta podrà interposar-se directament recurs davant el Tribunal de l'Esport.  
Dies 11 i 12, presentació de possibles recursos davant del Tribunal de l'Esport.  
Dies del 13 al 16, resolució de recursos pel Tribunal de l'Esport.  
  
Dia 17, aprovació del cens definitiu per la junta electoral federativa.  
  
Dies del 18 al 21, termini de presentació de candidatures per als diferents estaments de l'assemblea general.   
Dies 22 i 23, termini d'esmena de candidatures.  
Dia 24, publicació de les candidatures presentades en els llocs previstos en el reglament electoral, sorteig públic d'elecció de membres de les meses electorals i notificació a les persones interessades.   
  
Dies 25 i 26, presentació de reclamacions davant de la junta electoral federativa de les candidatures presentades.   
Dia 27, resolució de les reclamacions i proclamació provisional de candidatures per la junta electoral federativa.   
Els candidats o candidates podran sol·licitar a la junta electoral federativa la designació d'interventors o interventores fins al dia anterior a la votació.  
Dies 28 i 29, presentació de possibles recursos davant del Tribunal de l'Esport.   
Dies del 30 al 34 resolució de recursos pel Tribunal de l'Esport.  
  
Dia 35, proclamació definitiva de candidatures i publicació d'aquestes.  
Inici del termini de vot anticipat.  
Inici de campanya electoral, que finalitzarà a les 0 hores del dia de les votacions.  
Dia 43, fi del termini de vot anticipat.  
Dia 44, recollida del vot anticipat per la junta electoral.  
Fi del termini per a sol·licitar la designació de persones interventores.  
Dia 45, constitució de les meses electorals i celebració d'eleccions.  
  
El dia fixat per a les eleccions haurà de ser dissabte, diumenge o festiu. La data elegida podrà coincidir amb proves o competicions oficials de la federació.  
Dia 46 o l'endemà de la celebració d'eleccions, publicació provisional dels resultats electorals en la pàgina web de la federació.  
  
Dies del 47 a 49 o tres dies següents a la finalització del termini anterior, termini de presentació de possibles reclamacions dels resultats provisionals davant de la junta electoral federativa.  
Dies 50 i 51 o dos dies següents a la finalització del termini anterior, resolució de reclamacions per la junta electoral federativa.  
Dies 52 i 53 o dos dies següents a la finalització del termini anterior, presentació de possibles recursos davant del Tribunal de l'Esport.  
Dies del 54 a 58 o cinc dies següents a la finalització del termini anterior, resolució de recursos pel Tribunal de l'Esport.  
Dia 59 o l'endemà de la finalització del termini anterior, proclamació definitiva dels candidats i candidates electes i publicació de la composició definitiva de l'assemblea general als llocs previstos en el reglament electoral, en la pàgina web de la federació i en la plataforma ELECDEP.   
La junta electoral federativa remetrà a l'òrgan competent en matèria d'esport l'acta dels resultats definitius.  
  
Article 18. Formalització de candidatures  
La presentació de candidatures a l'assemblea general es farà de la manera següent:  
1. En els estaments de persones físiques, la presentació de candidatures a l'assemblea general serà individual i es farà mitjançant escrit signat pel candidat o candidata, dirigit a la junta electoral federativa i es lliurarà o remetrà, dins del termini previst a aquest efecte en el calendari electoral, a la seu oficial de la federació esportiva o en qualsevol dels llocs que fixe el reglament electoral.  
En l'escrit es farà constar la condició d'elegible per un estament i una circumscripció determinats, i caldrà adjuntar una fotocòpia del DNI, NIE, passaport o carnet de conduir.  
2. En l'estament d'entitats esportives, la presentació de candidatures serà individual i s'haurà de fer mitjançant el certificat de l'acord de la junta directiva en què va ser designada la persona representant, amb indicació de la data en què va tindre lloc la junta directiva, dirigit a la junta electoral federativa, expedit per la secretaria, amb el vistiplau de la presidència, en el qual figure el nom de la persona sòcia del club i major d'edat que exercirà la representació de l'entitat en l'assemblea general, en cas de ser elegida.   
En cap cas s'admetrà que una persona exercisca la representació de més d'una entitat en l'assemblea general.  
3. La presentació de candidatures es podrà fer personalment, per correu, per correu electrònic o per qualsevol altre mitjà que permeta tindre constància a la junta electoral federativa de la recepció del document dins dels terminis previstos en el calendari electoral.  
4. La junta electoral federativa podrà efectuar les comprovacions que estime oportunes per a verificar el compliment dels requisits exigits, procedirà a la publicació de les llistes provisionals de candidats o candidates elegibles en els terminis previstos en el calendari electoral i als llocs previstos a aquest efecte en el reglament electoral.  
5. Contra les llistes provisionals de candidats o candidates elegibles es podran presentar reclamacions per escrit, dirigits a la junta electoral federativa, en els llocs que fixe el reglament electoral, personalment o a través dels mitjans previstos en l'apartat 3 d'aquest article.  
  
6. Les candidatures i, en general, les reclamacions en matèria electoral presentades per qualsevol dels mitjans previstos en aquesta ordre, només seran vàlides si les rep l'òrgan de decisió dins del termini establit en el calendari electoral per a la presentació d'aquestes.  
Article 19. Votació a l'assemblea general  
1. L'assemblea general està integrada per les persones representants dels diferents estaments esportius que la componen. Totes les persones integrants seran elegides mitjançant sufragi personal i indelegable, lliure, directe i secret.  
2. En l'elecció de representants dels diversos estaments federatius en l'assemblea general, cada elector o electora indicarà en la seua papereta, com a màxim, dos terços del nombre total de representants que corresponga elegir en aquest estament i circumscripció. En cas que dels dos terços resulte un nombre fraccionari, s'arredonirà per defecte en les fraccions iguals o inferiors a un mig i per excés en les superiors. En el supòsit d'haver d'elegir una o dues persones representants, cada persona electora farà constar en la seua papereta un o dos noms.   
  
En el cas de la Federació de Futbol de la Comunitat Valenciana s'elegirà també per modalitat esportiva, a més de circumscripció electoral i estament.  
3. Seran elegides com a assembleistes les persones candidates que obtinguen més quantitat de vots fins a cobrir el nombre total de representants elegibles, després de realitzar, per als estaments de persones físiques, la correcció del resultat de la votació, tal com estableix l'article 50.7 del Decret 2/2018, de 12 de gener.  
La junta electoral federativa, amb la documentació aportada per les meses electorals, procedirà a publicar els resultats de la votació i aplicarà, quan siga possible, l'equilibri de sexe establit en aquest apartat. Per a fer-ho, s'ordenaran els resultats de la votació per sexe, per als estaments de persones físiques, i circumscripció. L'assignació de persones físiques elegides per a l'assemblea general per cada estament i circumscripció es farà designant en primer lloc la persona més votada i, a continuació, s'alternarà el sexe fins a aconseguir que el sexe amb menys representació arribe almenys al 40 % per estament i circumscripció. Una vegada aconseguit aquest percentatge, les persones restants seran aquelles que hagen aconseguit més vots.  
Per a calcular les persones que corresponen al sexe amb menys representació, es multiplicarà per 0,4 (40 %) el nombre de representants que tinga aquest estament en la circumscripció corresponent, i el resultat obtingut, que s'arredonirà per defecte en les fraccions iguals o inferiors a un mig i per excés en les superiors, serà el mínim de les persones del sexe en qüestió en la circumscripció corresponent, sempre que s'hagen presentat les persones candidates d'aquest sexe suficients per a cobrir aquest nombre. Si no s'han presentat o són insuficients les persones d'aquest sexe, els altres llocs els cobriran les persones de l'altre sexe per ordre de resultats de la votació.  
4. Quan el nombre de candidats o candidates presentats per un estament determinat siga igual o inferior al nombre de membres que corresponen per aquest estament i circumscripció electoral, no se celebraran les eleccions en aquest estament i es consideraran els candidats o candidates proclamats provisionalment com a membres de l'assemblea.  
  
5. Cap persona física podrà ser representant en l'assemblea general per dos estaments.  
6. Si alguna plaça de qualsevol estament queda vacant perquè no es presenta cap candidat o candidata que reunisca els requisits exigits per a ser elegible, se suprimirà, per a aquest mandat, aquesta plaça del nombre total que integra l'assemblea general.  
7. La junta electoral federativa controla l'acte de les votacions i, si és el cas, també el supervisen les persones interventores designades pels candidats o candidates.  
També poden controlar el procés de la votació, d'ofici, o a instàncies de la comissió gestora o de la junta electoral federativa, les persones que l'òrgan competent en matèria d'esport considere oportú designar. Aquestes persones tindran veu però no vot en les deliberacions de la mesa electoral i no signaran cap acta del procés electoral. A petició de l'òrgan competent, podran fer un informe de les incidències ocorregudes en el procés de votació.  
  
Article 20. Empat en les votacions  
En cas d'empat a vots entre dos o més candidats o candidates a membres de l'assemblea, la junta electoral federativa resoldrà entre ells o elles, en primer lloc, per la correcció de sexe establida en l'article anterior. I si persisteix l'empat, per ordre preferent d'antiguitat en la federació. A aquest efecte, l'antiguitat es computarà de la manera següent:  
a) En els estaments de persones físiques s'atendrà el còmput total de temps de possessió ininterrompuda de llicència federativa en l'estament corresponent.  
b) En el cas d'entitats esportives, el còmput total de temps d'adscripció de l'entitat a la federació corresponent.  
Si persisteix l'empat, es desfarà per sorteig.  
  
Article 21. Meses electorals  
1. En cada circumscripció electoral es constituirà una mesa electoral per a l'elecció de les persones que han d'integrar l'assemblea general pels diferents estaments, que estarà situada als llocs que s'indique en el reglament electoral de la federació, sense perjudici d'una circumscripció única en virtut de l'article 14.  
En cada circumscripció electoral hi haurà d'haver una urna diferent per a cadascun dels estaments elegibles i, en el cas de la Federació de Futbol de la Comunitat Valenciana, també per a cada modalitat esportiva. Sense perjudici de la possibilitat que hi haja una circumscripció única i en aquest cas només hi haurà una urna per estament.  
2. La junta electoral federativa designarà per sorteig la composició de les meses electorals de cada circumscripció, que estaran integrades per tres o cinc persones, a elecció de la mateixa junta electoral federativa, del cens de la circumscripció corresponent.  
L'acompliment de les funcions del personal que compon la mesa electoral tindrà caràcter gratuït. No obstant això, els seus integrants podran percebre indemnitzacions i dietes, una vegada acordades per la comissió gestora.  
3. La designació de les persones que integren les meses electorals es durà a terme el dia assenyalat en el calendari electoral, per mitjà de sorteig públic entre les persones que figuren en el cens electoral, que siguen majors de 18 anys i no tinguen la condició de candidats o candidates. La comissió gestora notificarà a titulars i suplents la seua designació, almenys amb sis dies d'antelació a la data de celebració de les votacions.  
4. En el mateix sorteig s'hauran de designar cinc persones suplents per cada integrant de la mesa.  
5. La persona de més edat de les elegides per sorteig ostentarà la presidència de la mesa electoral, i la més jove, la secretaria; les altres seran vocals. En cas d'impossibilitat d'assistència, hauran de comunicar-ho a la junta electoral federativa, almenys amb 48 hores d'antelació a l'inici de les votacions, que al seu torn ho comunicarà a la comissió gestora perquè procedisca al nomenament de la persona substituta.  
6. No podran integrar les meses electorals els candidats o candidates a assembleistes, les persones integrants de la junta electoral federativa, ni els interventors o interventores de les candidatures.  
Les meses es constituiran amb un mínim de tres membres i almenys amb mitja hora d'antelació al començament de les votacions. La presidència, la secretaria, els vocals i les vocals, i els interventors o interventores, en cas que n'hi haja, signaran l'acta de constitució de la mesa electoral. L'acta haurà d'indicar necessàriament amb quines persones ha quedat constituïda i els càrrecs que exerceixen.  
En el cas de no poder constituir-se la mesa per la falta d'alguna persona integrant, es constituirà amb els electors o electores que es troben presents, que reunisquen els requisits de l'apartat 3 d'aquest article i accepten la comesa. En el cas que no accepten la comesa, la junta electoral federativa podrà prendre les mesures que considere oportunes per a fer possible la celebració de la votació.  
7. Redactada i signada l'acta de constitució de la mesa, s'iniciarà la votació a l'hora fixada i continuarà sense interrupcions fins a l'hora de finalització indicada en el reglament electoral, llevat que abans d'aquesta hora hagen votat totes les persones del cens. La mesa haurà de comptar en tot moment almenys amb la presència de dos dels seus membres i romandrà oberta durant el temps fixat en el reglament electoral, que en cap cas serà inferior a quatre hores.  
8. Són competències de la mesa electoral:  
a) Declarar oberta i tancada la jornada electoral.  
b) Rebre i comprovar les credencials de les persones interventores.  
  
c) Comprovar la identitat de les persones votants.  
d) Comprovar l'acte de votació de la persona electora.  
e) Rebre els vots anticipats.   
f) Procedir al recompte de vots.  
g) Estendre acta de la sessió, en la qual constaran els vots emesos, els resultats i les incidències i reclamacions si n'hi ha, i s'hi farà constar el nombre de vots obtinguts per cada candidatura.  
  
Article 22. Vot anticipat  
1. Aquells electors o electores que vulguen podran votar anticipadament, en les dates indicades en el calendari electoral i d'acord amb el que es disposa en el present article. Les persones que voten anticipadament no podran votar presencialment el dia de les eleccions. No es permet la delegació en el vot anticipat.  
2. Per a poder exercir la modalitat de vot anticipat, l'elector o electora haurà d'estar en el cens i presentar personalment una sol·licitud a l'òrgan competent en matèria d'esport, dins del termini previst a aquest efecte en el calendari electoral.   
La sol·licitud de vot anticipat es farà exclusivament a través de la plataforma ELECDEP.   
3. La persona interessada introduirà en la plataforma ELECDEP, sense necessitat de comptar amb certificat digital, el seu número de DNI, NIE o passaport i la seua data de naixement. La plataforma comprovarà automàticament que aquesta persona consta en el cens i la informarà de les cites prèvies disponibles en la seua circumscripció electoral per a poder depositar el seu vot anticipat. Elegits la data, el dia i l'hora de la cita prèvia, es podrà descarregar el justificant per a acudir a votar anticipadament.   
En el cas que la persona no estiga en el cens, la plataforma emetrà un avís en aquest sentit i no permetrà sol·licitar la cita prèvia.   
4. La persona interessada acudirà a depositar el seu vot en el dia i l'hora que haja triat. Una vegada personada en la seu electoral de l'òrgan competent en matèria d'esport de la seua circumscripció, el personal d'aquest òrgan comprovarà el seu DNI, NIE o passaport i tots els aspectes relacionats amb el vot. Si està correcte, se li facilitarà la documentació electoral per a exercir el vot, és a dir:   
a) El sobre de votació segons el model oficial.  
b) La papereta de vot, que contindrà el nom de totes les persones candidates i el nombre màxim que s'ha d'elegir. La papereta s'introduirà en el sobre de votació.  
c) El sobre gran, segons el model oficial, en el qual l'elector o electora introduirà el sobre de votació, abans esmentat, i un certificat expedit per la plataforma en el qual s'indique que aquesta persona ha votat anticipadament.  
El sobre anirà tancat per a ser obert per la mesa electoral i portarà en el dors el nom i els cognoms de la persona votant, la circumscripció electoral, l'estament i, en el cas de la Federació de Futbol de la Comunitat Valenciana, la modalitat esportiva.   
5. Els vots de caràcter anticipat realitzats davant de l'òrgan competent en matèria d'esport seran custodiats en cadascuna de les seues seus fins al dia en què es lliuren a les juntes electorals federatives, que serà l'indicat en el respectiu calendari electoral. Els vots seran custodiats degudament per l'Administració.  
6. En el dia indicat en el calendari, les persones de l'òrgan competent en matèria d'esport lliuraran a un o diversos integrants de la junta electoral la documentació del vot anticipat. La junta electoral custodiarà aquesta documentació i serà la responsable de lliurar-la de manera íntegra, correcta i puntual a les meses electorals el dia indicat en el calendari.   
Del moment del lliurament a la junta electoral s'alçarà una acta en què consten el nombre de caixes lliurades, el nombre de sobres que conté cadascuna, les llistes de vots corresponents a cada caixa i la identificació de totes les persones que presencien l'acte de lliurament, tant de l'òrgan competent en matèria d'esport com de la junta electoral, així com del dia i l'hora de lliurament.  
La mesa electoral comprovarà i manifestarà, si és el cas, la conformitat amb la documentació rebuda.   
  
Article 23. Dia de la votació. Funcionament de les meses electorals  
  
1. La comissió gestora de les federacions posarà a disposició de les meses electorals les urnes necessàries per a dur a terme amb la màxima transparència el depòsit del vot el dia de les eleccions. Les urnes hauran de ser de material compacte, vidre o un altre material resistent, preferentment transparent, i hauran d'estar en el moment de les votacions tancades i precintades.  
2. Arribada l'hora oficial d'inici de les votacions, la presidència ho anunciarà amb les paraules ?comença la votació- i se seguirà el procediment següent:  
a) Abans d'iniciar la votació, la secretaria de la mesa llegirà l'acta de vots anticipats lliurats per la junta electoral i els depositarà en l'urna corresponent.   
b) La secretaria procedirà a comprovar la identitat de les persones votants mitjançant DNI, NIE, passaport o permís de conduir amb fotografia original.  
c) Els vocals i les vocals comprovaran mitjançant l'examen del cens electoral el dret a votar de l'elector o electora, així com la seua identitat, que es justificarà segons el que es preveu en el paràgraf anterior.  
d) A continuació, l'elector o electora lliurarà el sobre de votació tancat a la presidència, que, sense ocultar-lo a la vista del públic i després de comprovar que el sobre és l'homologat i que n'hi ha un només, dirà en veu alta el nom de l'elector o electora i el retornarà al votant, que finalment el depositarà en l'urna corresponent.  
e) Les persones que integren la mesa que siguen vocals hauran d'anotar en el cens definitiu les persones votants, sense perjudici que puguen elaborar una llista numerada, amb el nom i els cognoms de les persones votants, per l'ordre en què emeten el seu vot.  
f) Arribada l'hora de finalització de la votació, la presidència comunicarà en veu alta que es conclourà la votació.   
g) A continuació votaran els interventors o interventores i les persones que conformen la mesa electoral.  
h) Acabada la votació, els integrants de la mesa i, si és el cas, els interventors o interventores, signaran els censos amb les anotacions de persones votants i, si és el cas, les llistes numerades de votants, en el marge de tots els fulls, i immediatament davall del nom de la persona que haja votat en últim lloc.  
  
Article 24. Escrutini de la votació  
El desenvolupament de l'escrutini es farà amb subjecció al procediment següent:  
a. L'escrutini és públic i no se suspendrà excepte per causes de força major. La presidència de la mesa ordenarà l'expulsió del local de les persones que pertorben o entorpisquen el desenvolupament de l'escrutini.  
b. Per a realitzar l'escrutini, la presidència extraurà un a un els sobres de l'urna corresponent, llegirà en veu alta el nom dels candidats o candidates votats i exhibirà cada papereta als vocals, una vegada llegida.  
  
c. Serà nul, però vàlid a l'efecte de recompte, el vot emés en sobre o papereta diferent del model oficial, així com l'emés en papereta trencada o esmenada, sense sobre o en sobre que continga més d'una papereta de diferents candidatures. També serà nul el vot emés en papereta en què es ressenyen més candidats o candidates que els corresponents a la modalitat, la circumscripció i l'estament de què es tracte.   
  
d. Si el sobre conté més d'una papereta amb els mateixos candidats o candidates, es computarà com un sol vot vàlid.  
e. Es considera vot en blanc, però vàlid a l'efecte de recompte, el sobre que no continga una papereta o, tot i contindre'n una, no s'hi haja assenyalat cap dels candidats o candidates.  
f. A continuació, la presidència de la mesa preguntarà si hi ha alguna reclamació o protesta respecte a l'escrutini i, si no n'hi ha cap o després d'anotar en acta les que hi haja, anunciarà el resultat de l'escrutini i especificarà en l'acta corresponent el nombre d'electors o electores censats, nombre de votants, tant de manera presencial com anticipada, nombre de vots nuls, nombre de vots en blanc i nombre de vots obtinguts per cadascuna de les candidatures presentades.  
  
g. La mesa electoral consignarà sumàriament en l'acta les reclamacions i protestes formulades, si és el cas, per les persones candidates, pels interventors o interventores i pels electors o electores sobre les votacions i l'escrutini, així com les decisions motivades de la mesa sobre qualsevol altre incident produït.   
h. Les paperetes extretes de les urnes es destruiran en presència de les persones concurrents, amb excepció d'aquelles a les quals s'haja negat validesa o que hagen sigut objecte d'alguna reclamació, les quals s'uniran a l'acta i s'arxivaran amb aquesta, una vegada rubricades pels membres de la mesa.  
i. Concloses les operacions anteriors, la presidència, la secretaria, els vocals i les vocals, i els interventors o interventores, si és el cas, signaran l'acta de la sessió. Tots els candidats i candidates i interventors o interventores tindran dret a obtindre una còpia de l'acta.  
  
j. L'acta i la documentació que s'hi adjunten hauran de ser posades a disposició de la junta electoral federativa per qualsevol mitjà.  
  
Article 25. Proclamació de candidatures electes  
1. Una vegada rebuda la documentació electoral de les diferents meses, la junta electoral federativa procedirà a publicar els resultats i la composició provisional de l'assemblea general, i farà les correccions d'equilibri de sexe i, si és el cas, els sortejos necessaris per a resoldre els empats de vots que s'hagen pogut produir entre dues o més persones o entitats candidates. Els sortejos seran públics i s'anunciaran en la web federativa almenys amb un dia d'antelació.  
2. Contra la llista provisional de persones elegides es podran presentar reclamacions per escrit, dirigides a la junta electoral federativa. Es presentaran en els llocs previstos en el reglament electoral, personalment, per correu, o per qualsevol altre mitjà que permeta a la junta electoral federativa tindre constància de la reclamació presentada dins del termini fixat en el calendari electoral per a la presentació de reclamacions. Les reclamacions remeses pels mitjans esmentats anteriorment només s'admetran si es reben dins del termini establit en el calendari electoral per a la presentació de reclamacions.  
3. Les reclamacions i protestes de la votació només es podran referir a incidències recollides en les actes de votació.   
4. La junta electoral federativa resoldrà les reclamacions en els terminis previstos en el calendari electoral i manarà publicar la llista dels candidats o candidates electes.  
5. Els acords que adopte la junta electoral federativa seran recurribles davant del Tribunal de l'Esport en els terminis previstos en el calendari electoral.  
  
Article 26. Cobertura de vacants en l'assemblea general  
1. Els candidats o candidates que no hagen resultat elegits integrants de l'assemblea seran considerats suplents, per l'ordre establit per la junta electoral federativa d'acord amb l'article anterior, per a cobrir eventuals baixes en el respectiu estament i circumscripció i, en el cas de la Federació de Futbol de la Comunitat Valenciana, també per modalitat esportiva.   
2. En l'estament d'entitats esportives, quan la persona física que va resultar designada com a representant de l'entitat elegida muira, renuncie, deixe de complir els requisits de l'article 15.3 o ho decidisca la junta directiva de l'entitat esportiva, aquesta podrà designar una altra persona perquè la represente en l'assemblea general de la federació pel temps que reste de mandat, la qual haurà de complir els requisits de l'article esmentat.  
Quan l'entitat esportiva deixe de complir els requisits de l'apartat 3.1 de l'article 12 de la present ordre, la federació ho comunicarà a la junta electoral perquè requerisca l'entitat perquè esmene els requisits incomplits en el termini de deu dies hàbils. Transcorregut aquest termini sense que l'entitat els haja esmenats, la federació ho comunicarà a la junta electoral federativa perquè la done de baixa del seu estament i la substituïsca per l'entitat que figure com a primera suplent. En tot cas, l'entitat podrà recórrer aquesta baixa davant del Tribunal de l'Esport en el termini de quinze dies.  
3. En els estaments de persones físiques, si un membre electe de l'assemblea general perd la seua condició d'assembleista, el substituirà amb caràcter automàtic el primer candidat o candidata de la llista de suplents del mateix sexe, si n'hi ha, amb la tramitació prèvia del mateix procediment establit per a les entitats esportives.  
4. En el cas que, amb aquest procediment, resulten insuficient les persones d'aquest sexe per a cobrir les vacants perquè no n'hi haja més, la resta dels llocs es cobriran per les persones suplents de l'altre sexe per ordre dels resultats de la votació.   
5. La cobertura de vacants en l'assemblea general serà comunicada a l'òrgan competent en matèria d'esport en el termini de deu dies des de la resolució de la cobertura de la vacant per la junta electoral federativa, explicant els motius de les substitucions.  
CAPÍTOL IV  
Eleccions a la presidència i la junta directiva  
  
Article 27. Calendari electoral de les eleccions a la presidència i la junta directiva  
1. Una vegada proclamats els resultats definitius de les eleccions a l'assemblea general, la comissió gestora convocarà els integrants de l'assemblea general recentment elegida per a l'elecció de la presidència i la junta directiva de la federació, d'acord amb el calendari fixat en el reglament electoral, que s'ajustarà als següents terminis mínims:  
Dia 1, convocatòria d'eleccions a la presidència i junta directiva, en la qual s'haurà d'especificar lloc, dia i hora de la celebració de l'assemblea.  
Dies del 2 al 5, presentació de candidatures a la presidència i junta directiva.  
Dia 6, esmena de les candidatures presentades.  
Només es podran esmenar els errors o les omissions que continga el formulari corresponent.   
Dia 7, proclamació per la junta electoral federativa de les candidatures presentades.  
Dies 8 i 9, presentació de possibles reclamacions a les candidatures proclamades davant de la junta electoral federativa.  
Dia 10, resolució per la junta electoral federativa de les reclamacions presentades.  
Dies 11 i 12, presentació de possibles recursos davant del Tribunal de l'Esport.  
Dies del 13 al 16, resolució de recursos pel Tribunal de l'Esport.  
  
Dies del 20 al 22, dins d'aquest termini, es fixarà el dia per a la celebració de la votació per a l'elecció de la presidència i la junta directiva per l'assemblea general, que ha de ser dissabte, diumenge o festiu. La data elegida podrà coincidir amb proves o competicions oficials de la federació. Proclamació provisional dels resultats per la mesa electoral al final de la votació, i publicació dels resultats als llocs previstos en el reglament electoral.  
Dies 23 i 24 o dos dies següents al de celebració de les eleccions, presentació de possibles reclamacions davant de la junta electoral federativa.  
Dia 25 o següent al de finalització del termini anterior, resolució d'impugnacions i proclamació de resultats per la junta electoral federativa.  
Dies 26 i 27 o dos dies següents al de finalització del termini anterior, presentació de possibles recursos davant del Tribunal de l'Esport.  
Dies del 28 al 30 o tres dies següents al de la finalització del termini anterior, resolució dels recursos pel Tribunal de l'Esport.  
Dia 31 o següent al de finalització del termini anterior, proclamació definitiva de la presidència i junta directiva de la federació per la junta electoral federativa.  
2. La convocatòria d'eleccions a la presidència i la junta directiva serà notificada a cadascuna de les persones electes integrants de l'assemblea general i s'anunciarà en la pàgina web de la federació, en la de l'òrgan competent en matèria d'esport, en la plataforma ELECDEP i en els altres llocs previstos en el reglament electoral de cada federació. La convocatòria es podrà fer per correu electrònic, si les persones interessades han donat la seua autorització per a rebre-la per aquest mitjà.  
  
  
Article 28. Cens electoral per a l'elecció de la presidència i la junta directiva  
El cens electoral per a l'elecció de la presidència i la junta directiva estarà integrat per totes les persones assembleistes que hagen sigut proclamades com a tals per la junta electoral federativa o, si és el cas, pel Tribunal de l'Esport de la Comunitat Valenciana.  
  
Article 29. Candidatures a la presidència i la junta directiva  
1. Són persones electores totes les integrants de l'assemblea general, que, mitjançant sufragi universal, personal, lliure, igual, directe, secret i presencial, elegiran les persones integrants de la presidència i la junta directiva.  
2. Són persones elegibles per a formar part de la junta directiva de la federació totes les persones que hagen constituït una candidatura tancada i que complisquen les condicions establides en els estatuts de la federació per a formar part de la junta directiva, que com a mínim seran:  
  
a) Estar empadronada a la Comunitat Valenciana.  
b) Ser major d'edat.  
c) No tindre inhabilitació per a l'exercici de càrrec públic per una sentència judicial ferma, o per a càrrec esportiu per una resolució ferma dictada per un òrgan disciplinari en l'exercici de les seues competències.   
d) No haver incorregut en delictes contra la hisenda pública ni la Seguretat Social, que s'acreditarà mitjançant la presentació d'una declaració responsable.  
A més, per a ocupar la presidència de la federació, la persona candidata ha de ser integrant de l'assemblea general elegida.  
3. La candidatura es presentarà en una llista tancada que estarà formada per la persona candidata a la presidència més un mínim de quatre i un màxim de vint integrants, la presidència és l'únic càrrec nominatiu.   
  
4. La junta electoral federativa rebutjarà les candidatures que incomplisquen el percentatge establert en l'article 55 del Decret 2/2018, de 12 de gener, pel qual es regulen les entitats esportives de la Comunitat Valenciana, no obstant això, podran ser esmenades en el termini establit en el calendari electoral.  
5. La presentació de candidatures per a la presidència i la junta directiva de la federació es farà a la seu oficial de la federació, a les seues delegacions o en qualsevol altre lloc que fixe el reglament electoral, mitjançant escrit dirigit a la junta electoral federativa, en què es farà constar la condició de persona integrant de ple dret de l'assemblea i la seua candidatura. La candidatura anirà signada per la persona candidata a la presidència i totes les persones que la integren.  
6. Es consideraran candidatures vàlides aquelles que tinguen l'aval signat per un nombre d'assembleistes que representen, com a mínim, el 10 % del total de vots de l'assemblea general, tenint en compte que tota persona assembleista pot donar el seu suport, mitjançant un aval, a una o més candidatures. En cas que el 10 % resulte una xifra amb decimals, el nombre de signatures necessari s'arredonirà a l'alça.  
7. Finalitzat el termini de presentació de candidatures, la junta electoral federativa n'exposarà la llista provisional, i s'hi podran presentar impugnacions en els terminis previstos en el calendari electoral, que seran resoltes per la junta electoral federativa, i posteriorment, procedirà a la publicació de la llista de candidatures a la presidència i la junta directiva de la federació.  
8. Contra les resolucions de la junta electoral federativa es podrà interposar un recurs davant del Tribunal de l'Esport en els terminis que preveja el calendari electoral.  
9. Una vegada proclamades les candidatures, la comissió gestora facilitarà a totes, en totals condicions d'igualtat, una llista dels integrants de l'assemblea general en el qual s'incloga el nom i cognoms i el correu electrònic o, en cas de no tindre'n, el correu postal. Aquesta llista només es podrà utilitzar per a la comunicació de les candidatures amb els membres de l'assemblea general en el desenvolupament del procés electoral i per a garantir la igualtat entre totes les candidatures. En tot cas, s'haurà de respectar el que es disposa en la Llei orgànica 3/2018, de 5 de desembre, de protecció de dades personals i garantia dels drets digitals, així com els reglaments electorals.   
  
Article 30. Votació a la presidència i la junta directiva  
1. Per a l'elecció de la presidència i junta directiva, el dret de vot s'ha d'exercir de manera personal, presencial i secreta, i no s'admetrà, en cap cas, el vot anticipat ni la delegació del vot.  
2. En l'elecció de la presidència i la junta directiva, la mesa electoral estarà composta per les dues persones de més edat i les dues de menys edat presents en l'assemblea general, que no exercisquen la condició de candidat o candidata.  
3. Exercirà la presidència de la mesa electoral la persona de més edat d'entre aquestes, el vot de la qual serà decisori en cas d'empat per a la presa d'acords de la mesa electoral, i la secretaria, la persona de menys edat.  
4. En el dia i l'hora fixats en la convocatòria es constituirà l'assemblea general, en primera o en segona convocatòria, i es procedirà de la manera següent:  
a) Començada la sessió, el president o presidenta de la mesa procedirà a la presentació de les candidatures.  
b) Amb caràcter previ a la votació, cadascuna de les candidatures exposarà, a través de la persona candidata a la presidència el seu programa davant de l'assemblea, durant un temps màxim prèviament acordat per la mesa electoral, prèvia consulta amb totes les candidatures, i que serà igual per a totes aquestes.  
c) A continuació, es procedirà a la votació.   
d) Finalment es farà al recompte de vots.  
5. En les eleccions a la presidència i junta directiva, la junta electoral federativa determinarà el model de papereta, en la qual cada integrant de l'assemblea general només podrà votar una de les candidatures. En la papereta figuraran el nom, cognoms i sexe que aparega en la llicència, de totes les persones que conformen la candidatura, i s'assenyalarà únicament el càrrec de la presidència.   
6. Una mateixa persona podrà estar en diverses candidatures.  
7. S'elegirà president o presidenta i junta directiva de la federació la candidatura que obtinga el vot de la majoria absoluta dels membres presents en l'assemblea general, que s'estableix en la meitat més un dels vots emesos.  
8. Si cap candidatura obté la majoria exigida en la primera votació, es repetirà novament entre les dues candidatures que més vots hagen aconseguit, i resultarà guanyadora la que obtinga la majoria simple de vots.  
9. En cas d'empat entre les dues candidatures, se suspendrà la sessió per un temps no inferior a 15 minuts ni superior a 30, i se celebrarà una última votació, de la qual resultarà guanyadora la que obtinga la majoria simple. Si persisteix l'empat, la mesa electoral durà a terme un sorteig entre les candidatures afectades, que decidirà qui serà el president o presidenta i la junta directiva.  
10. Una vegada conclosa l'elecció, s'estendrà acta del resultat d'aquesta, que serà remesa a la junta electoral federativa.  
11. En el cas que només hi haja una candidatura, la junta electoral federativa proclamarà directament la candidatura presentada, sense necessitat de votació.   
12. Transcorreguts els terminis de presentació de possibles recursos davant de la junta electoral federativa i davant del Tribunal de l'Esport, i resolts aquests, la junta electoral federativa, en el termini màxim de dos dies hàbils, comunicarà els resultats a l'òrgan competent en matèria d'esport.  
  
Article 31. Proclamació de la candidatura electa  
1. Concloses les eleccions i una vegada s'haja proclamat definitivament el nou president o presidenta i junta directiva, la persona que ocupava la presidència anteriorment i cessa en el càrrec, haurà de posar a disposició del seu successor o successora, en el termini màxim de 5 dies hàbils, a comptar de la proclamació definitiva, tota la documentació relativa a la federació, estenent-se acta del que s'ha entregat, que haurà de ser signada pel president o presidenta entrant i pel president o presidenta que deixa el càrrec.   
En el cas que no canvie la presidència, no caldrà el traspàs ni l'acta esmentats.  
En el termini de tres dies, es remetrà còpia de l'acta a l'òrgan competent en matèria d'esport i es publicarà en la plataforma electoral.  
2. La documentació que s'haja de lliurar constarà, com a mínim, dels comptes anuals dels últims quatre anys, els contractes de tota mena subscrits per la federació en els últims quatre anys, la relació de comptes bancaris i extractes d'aquests i el llibre d'actes de la federació, així com qualsevol altra documentació que exigisca la normativa aplicable.   
  
3. Després de la proclamació definitiva, el president o presidenta haurà d'assignar càrrecs de la junta directiva en el termini màxim de deu dies. Una vegada feta l'assignació de càrrecs, la persona que ocupa la presidència haurà de comunicar, en el termini de tres dies, la composició de la junta directiva a l'òrgan competent en matèria d'esport i ho haurà de publicar en la plataforma electoral.  
4. En els càrrecs de la junta directiva hi haurà d'haver almenys una vicepresidència, una secretaria de la junta directiva i un o una vocal per cadascuna de les modalitats o especialitats reconegudes per la federació, respectant el nombre màxim d'integrants de la junta directiva.  
5. La presidència serà substituïda, en els casos previstos, per la persona que exercisca la vicepresidència, que haurà de formar part de l'assemblea, per l'ordre establit per a les vicepresidències si és el cas, o, en defecte d'això, per qualsevol integrant de la junta directiva que tinga la condició d'assembleista, per l'ordre que figure en la composició de la junta directiva inscrita en el Registre d'entitats esportives de la Comunitat Valenciana.  
6. Una vegada s'haja proclamat, el president o presidenta tindrà la condició de membre nat de l'assemblea general durant el període del seu mandat. Si la persona elegida per a ocupar la presidència de la federació ocupa la presidència d'una entitat esportiva, atesa la incompatibilitat dels dos càrrecs, haurà de dimitir de la presidència de l'entitat esportiva en el termini màxim de deu dies. En aquest cas, l'entitat esportiva mancarà de mandat imperatiu respecte de la persona que ocupe la presidència de la federació. L'entitat esportiva no podrà nomenar, en aquest mandat, una altra persona representant en l'assemblea general.  
  
  
Article 32. Falta de candidatures a la presidència i la junta directiva  
En el supòsit que no es presente cap candidatura a la presidència i junta directiva, la junta electoral federativa tornarà a obrir un nou termini de presentació de candidatures. Si tampoc es presentaren candidatures en el segon termini, la junta electoral federativa comunicarà aquesta situació a l'òrgan competent en matèria d'esport, que adoptarà les mesures necessàries de conformitat amb l'article 34 d'aquesta ordre.  
  
  
Article 33. Vacant d'una persona integrant de la junta directiva  
En cas d'absència, vacant, malaltia o altra causa que impedisca a qualsevol persona de la junta directiva l'exercici de les seues funcions, s'aplicaran els articles 58 i 63 del Decret 2/2018, de 12 de gener.  
  
  
  
CAPÍTOL V  
Intervenció administrativa  
  
Article 34. Intervenció de l'òrgan competent en matèria d'esport   
  
1. Si 20 dies abans de la data màxima prevista en aquesta ordre per a la celebració de l'assemblea general extraordinària de convocatòria d'eleccions no s'ha convocat, l'òrgan competent en matèria d'esport instarà la federació esportiva al compliment de la legalitat en un termini màxim d'un mes i, si no ho fa, convocarà directament el procés electoral i els òrgans federatius de govern i representació, segons el que s'estipula en l'article 40 del Decret 2/2018, de 12 de gener, pel qual es regulen les entitats esportives de la Comunitat Valenciana. La convocatòria podrà anar acompanyada del nomenament d'una comissió gestora específica per a aquest fi.  
2. El director o directora general de l'òrgan competent en matèria d'esport, quan aprecie greus incompliments de la present ordre en el procés electoral d'alguna federació, podrà procedir al nomenament d'una comissió gestora, mesa electoral o junta electoral federativa. Igualment, podrà aprovar, de manera excepcional, canvis en algun dels criteris continguts en aquesta, quan s'aprecie la impossibilitat o greu dificultat en el seu compliment.  
3. Si per circumstàncies o incidències sorgides durant el procés electoral, la finalització d'aquest es demora en excés i això dificulta, compromet o posa en risc el desenvolupament ordinari de l'activitat esportiva de la federació, la comissió gestora, amb la supervisió i l'autorització de l'òrgan competent en matèria d'esport, podrà adoptar les mesures imprescindibles per a evitar aquesta situació.  
4. Les juntes electorals federatives posaran en coneixement de l'òrgan competent en matèria d'esport l'incompliment per part dels responsables federatius de les seues obligacions en els processos electorals, als efectes procedents, entre aquests, el de poder instar el Tribunal de l'Esport de la Comunitat Valenciana a la incoació d'un expedient disciplinari per a depurar les possibles responsabilitats.  
  
  
DISPOSICIONS ADDICIONALS  
  
Primera. Protecció de dades de caràcter personal  
Les federacions esportives valencianes s'hauran de sotmetre al que s'indica a continuació respecte a les dades personals que gestionen:  
- Queda prohibida qualsevol informació particularitzada sobre les dades contingudes en el cens electoral.   
- El tractament i l'exposició pública de dades contingudes en el cens electoral tindrà per finalitat exclusiva garantir l'exercici per les persones electores del seu dret de sufragi; no sent possible la utilització ni la cessió d'aquestes per a cap finalitat diferent d'aquella.  
En tot cas, als tractaments de dades personals derivades d'aquesta ordre s'aplicarà el que es preveu en la seua normativa específica i, supletòriament, el que s'estableix en el Reglament (UE) 2016/679, del Parlament Europeu, i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i en la Llei orgànica 3/2018, de 5 de desembre, de protecció de dades personals i garantia dels drets digitals.  
  
Segona. Plataforma electrònica electoral ELECDEP  
En col·laboració amb la Direcció General de Tecnologies de la Informació i Comunicació de la Conselleria d'Hisenda i Model Econòmic, i per a facilitar el desenvolupament dels processos electorals de les federacions esportives, es posa a la disposició de les federacions valencianes un sistema electrònic de gestió electoral denominat ELECDEP.   
  
Tots els enviaments de documents i comunicacions que es requerisquen en aquesta ordre, entre les juntes directives, comissions gestores, juntes electorals federatives i l'òrgan competent en matèria d'esport es faran per mitjans electrònics a través de la plataforma ELECDEP o, quan això no siga possible o així ho dispose l'òrgan competent en matèria d'esport, a través del tràmit telemàtic creat per a l'enviament de documentació relacionada amb el procés electoral.  
Una vegada creada la plataforma ELECDEP per l'òrgan competent en matèria d'esport, es dictarà una resolució en la qual se'n descriga el funcionament i els tràmits que s'han de fer a través de la plataforma.  
  
  
Tercera. Comptes de correu electrònic  
Cada federació habilitarà un compte de correu específic per a la comissió gestora i un altre per a la junta electoral federativa, si pot ser amb el següent format: comisiongestora.federacion xxx@(gmail, hotmail, yahoo?) i jef.federacionxxx @(gmail, hotmail, yahoo?).   
  
Quarta. Formularis electorals  
A l'efecte de facilitar l'elaboració de documents relacionats amb el procés electoral als òrgans electorals federatius, l'òrgan competent en matèria d'esport posarà a disposició de les federacions una sèrie de formularis sobre els diferents actes del procés electoral, que estaran disponibles en la plataforma ELECDEP.  
  
Cinquena. Constitució de noves federacions  
Quan es constituïsca una federació esportiva s'haurà de convocar el procés electoral en el termini màxim de tres mesos des de la inscripció provisional d'aquesta en el Registre d'entitats esportives de la Comunitat Valenciana. En tot cas, el mandat de les persones integrants de l'assemblea general, de la presidència i la junta directiva finalitzarà l'any en què, d'acord amb aquesta ordre, la federació haja de celebrar noves eleccions.  
  
  
DISPOSICIÓ DEROGATÒRIA  
  
Única. Derogació normativa  
Queda derogada l'Ordre 20/2018, de 16 de maig, de la Conselleria d'Educació, Investigació, Cultura i Esport, per la qual es regulen els processos electorals de les federacions esportives de la Comunitat Valenciana i ,l'Ordre de 15 de maig de 2002, de la Conselleria de Cultura i Educació, per la qual s'estableixen les normes que han de regir els processos electorals de les federacions esportives de la Comunitat Valenciana.   
  
  
  
  
DISPOSICIONS FINALS  
  
Primera. Entrada en vigor  
Aquesta ordre entrarà en vigor l'endemà de ser publicada en el Diari Oficial de la Generalitat Valenciana.  
  
Segona. Normativa supletòria  
Amb caràcter supletori al que s'estableix en aquesta ordre i en els reglaments electorals, serà aplicable la Llei 39/2015, d'1 d'octubre, del procediment administratiu comú de les administracions públiques, i la Llei 40/2015, d'1 d'octubre, de règim jurídic del sector públic, així com la legislació electoral general, en aquells preceptes d'aquesta normativa no considerats bàsics.  
  
Tercera. Execució de l'ordre  
El director o directora general de l'òrgan competent en matèria d'esport podrà adoptar totes les mesures, instruccions i resolucions que siguen necessàries per al compliment i l'aplicació d'aquesta ordre, a fi de resoldre qualsevol incidència que es plantege en la interpretació i execució d'aquesta.  
  
València, 21 de febrer de 2022  
  
El conseller d'Educació, Cultura i Esport,  
VICENT MARZÀ I IBÁÑEZ


Còpia Permalink ELI